title: Kollum: "Fanfarefamylje"

maintext:
"Juster hiene wy it jierlikse kofjekonsert fan ús fanfarekorps. Alle jierren as de simmertiid yngiet, litte wy fan ús hearre. En alle jierren sit de seal fol mei saneamde 'ferplichte slachtoffers'. Dat binne heiten, memmen, pakes, beppes, broerkes en suskes en fansels oanhang dy't ferplichte mei moat. Dat heart sneuer as dat it eins is, mar feit is wol dat toeterjen no net echt in hiel stoere hobby is.
Yn Fryslân is blaasmuzyk noch altyd tige populêr. Mar gean ris nei in konkoers en sjochst dochs benammen grize kopkes. Jeugd is simpelwei net echt happich op it bespyljen fan in bugel, euphonium of bariton. Ik snap dat wol, mar toch is it skande. Want ast ien kear lid bist fan in fanfare wit ik seker datst ferkocht bist. Blaze by in fanfare is nammentlik mei neat oars te fergelykjen. Do makkest diel út fan in team mei sawol manlju as froulju en sawol jong as âld.
By ús korps sit in fanatike tromslachster fan mar leafst tachtich jier. Us jongste spilers sitte yn groep 8. Dêr sit dus hast santich jier leeftiidsferskil yn. Mar leau my: dêr fernimst eins neat fan. Mei ús allegearre hawwe wy alle tiisdeis wille. By de repetysje, yn it skoft en nei ôfrin yn de kroech. Twa wike lyn hiene wy ús stúdzjedei. Dêr waard jûns om raak mei elkoar sjoeld, Twistere en 'kakkerlakt'. Jong, âld, man, frou, jonkje, famke; elkenien heart derby.
Ferlykje dat no ris mei in oare hobby. Fuotbal: allinnich manlju óf froulju. Kuorbal: manlju én froulju, mar eins allegearre ûngefear fan deselde leeftyd. Werklik wier; sa'n ferskaat oan minsken dy't mei har allen fan itselde genietsje, fynst hast by gjin inkele oare hobby. Dat makket blaze sa bysûnder. It gefoel datst derby hearst; makket neat út hoe âld, hoe grut, hoe sterk of hoe tûk. It famyljegefoel.
Dat die juster ek wer bliken nei ôfrin fan ús kofjekonsert. Elkenien bleau sitten foar in patatsje. Net allinnich ús leden, mar ek de ferplichte slachtoffers. Want fuort nei hûs gean; dat is ek sa ûngesellich. En leau my; dat fanfarefamyljegefoel is der net allinnich by ús korps. Dat is by eins alle korpsen sa.
Mei in grutte gniis lies ik it ynterview mei dirigint Dineke Griek. Alle tongersdeitemiddeis stapt se hjir yn Fryslân mei in boerd iten op skoat yn de auto om twa oeren letter yn Giesbeek oan te kommen. Dêr stiet se nammentlik as dirigint foar fanfarekorps St. Gregorius. Foar de leafde ferhûze Dineke nei Fryslân. Mar se twifele gjin momint oer de fraach oft se ophâlde soe mei it korps. "De fanfare voelt als familie. Heen en weer rijden vanuit Friesland doe ik dus met alle liefde."
En sa is dat by my krekt sa. Ik sit al mear as tweintich jier by de fanfare en it heart miskien dom, mar ik soe se misse as it ophâlde soe. Alle tiisdeis blaas ik al myn frustraasjes derút en wichtiger noch: kom ik efkes hearlik op adem. Ik meitsje wat domme grappen, bin sa no en dan eefkes serieus, mar ik kin toch benammen mysels wêze. Want sa giet dat mei famylje: bist goed sa'tst bist."


description: De steuringen yn de draaibrêgen by Koarnwertersân liede ta ergernis, ûngemak en in soad ekonomyske skea. Dat seit Twadde Keamerlid Stieneke van der Graaf f

title: "Petear op heech nivo nedich oer draaibrêgen yn Ofslútdyk"

fasttext_language: fy


title: Jongeren yn Weststellingwerf begjinne letter mei drinken

maintext:
Jongeren in de gemeente Weststellingwerf begjinne as se wat âlder binne mei it drinken fan alkohol. Dêrneist binne âlden stranger wurden yn it hantearjen fan de regel dat bern ûnder de 18 jier gjin alkohol hawwe meie. Dat konkludearret de gemeente Weststellingwerf yn de evaluaasje fan it eigen alkoholbeleid fan de ôfrûne fjouwer jier.
It docht fierders bliken dat de drank- en hoarekawet wat better neilibbe wurdt. Yn 2015 barde dat yn 27 persint fan de gefallen, ferline jier wie dat 31 persint. It slagget in jongere ûnder de 18 jier foaral yn sportkantines, kafetaria's en sliterijen om oan alkohol te kommen. Dat komt nei foaren út ûndersyk fan it platfoarm Nuchtere Fries. By supermerken yn Weststellingwerf slagget it minderjierrigen it minst faak om oan drank te kommen. Dochs gie dat ferline jier wer wat makliker as yn 2015.
De gemeente wol nei oanlieding fan de sifers yn petear mei de ferkeapers fan alkohol. Boargemaster Van de Nadort seit dat der noch in soad te ferbetterjen falt.


title: Oprop: Brûk jild Ofslútdyk foar bredere slûs Koarnwertersân

maintext:
De tafaller fan 81 miljoen euro by it opknappen fan de Ofslútdyk moat brûkt wurde foar it ferbreedzjen fan de slûs by Koarnwertersân en om de brêgen dêr op te knappen. Dat fine it CDA en de FNP yn Provinsjale Steaten. Se freegje Deputearre Steaten om dat oan te kaarten by it ministearje fan Ynfrastruktuer en Wettersteat.
It ferbreedzjen fan de slûs is al jierren in winsk fan de regio, mar noch net al it jild is by elkoar. En fan it jild kinne de brêgen ek earder oanpakt wurde as dat Rykswettersteat no yn de holle hat. Der binne geregeld problemen mei de brêge, dêr't it ferkear bot lêst fan hat.


title: Feanster tsiismakker Royal A-ware bout mozzarellafabryk

maintext:
Tsiismakker Royal A-ware sil in twadde fabryk bouwe op It Hearrenfean, foar de produksje fan mozzarella. It bedriuw hat foar it nije fabryk 300 miljoen kilo ekstra molke nedich en is begûn mei in winningskampanje ûnder boeren yn it Noarden.
It mozzarellafabryk sil de earste wêze yn Nederlân. As alles neffens plan ferrint kin de earste peal begjin takom jier de grûn yn. De produksje soe dan yn 2020 los moatte. Tegearre mei it besteande fabryk komt der in kompleks dêr't jierliks 1,5 miljard kilo molke ferwurke wurdt.
It nije fabryk hat plak foar tachtich wurknimmers.


title: Noch 2,7 miljoen tekoart foar Blokhúspoarte

maintext: Der is noch in tekoart fan 2,7 miljoen by de ferbou fan de Blokhúspoarte yn Ljouwert. Dat hat eigener Boei fan it âlde feansniskompleks tiisdeitejûn bekend makke. Boei hie de riedsleden fan de gemeente byinoar roppen om se by te praten oer de stân fan saken. It projekt falt 4 miljoen euro djoerder út as doetiids begrutte is. Dat komt ûnder oare troch de bou fan de bibleteek dy't folle grutter wurden is as yn de plannen stie. De wurksumheden lizze sûnt desimber 2017 stil. Boei wol earst dúdlikheid ha oer it oplossen fan it tekoart foardat der fierder wurke wurde kin. De eigener fan de Blokhuspoarte sil op 'e nij de gemeente freegje om by te springen. Neffens wethâlder Henk Deinum sil Ljouwert gjin sint mear yn de ferbou stekke, mar de ried is úteinlik oan set, sa lit Deinum witte. Boei wol graach fierder mei ûnder oare de oanpak fan de pleinen en de ferbou fan de kapel fan de eardere feansnis. 'Het is heel vervelend voor de stad en de inwoners dat de bouw stil ligt', seit direkteur Arno Boon fan Boei.


title: Dijkstra-Draisma nominearre foar ûndernimmerspriis

maintext:
Bougroep Dijkstra-Draisma út Boalsert is nominearre foar de ûndernimmerspriis Koning Willem I. Dy priis wurdt ien kear yn de twa jier útrikt oan ûndernimmingen dy't grut ûndernimmerskip toand ha. Yn totaal binne alve ûndernimmingen nominearre.
Keninginne Máxima is earefoarsitter fan de Koning Willem I Stichting. Ein april wurde de trije finalisten bekend makke. In moanne letter wurdt bekend wa't de winner is.
Dijkstra-Draisma is nominearre yn de kategory MKB. Der is ek noch in priis foar it grutbedriuw en in priis foar duorsum ûndernimmerskip.


title: UNIS Flyers mei winst nei finale BeNe league

maintext:
De UNIS Flyers hawwe har sneintejûn pleatst foar de finale fan de BeNe league. De Feanster iishockeyers wûnen yn it Belgyske Luik yn de twadde heale finale mei 5-2 fan de Bulldogs. Ofrûne freed pakte UNIS Flyers ek al de winst yn de earste wedstriid, troch de winst fan snein binne se no wis fan de finale.
Betide foarsprong
Al nei in minút makke Ronald Wurm it earste doelpunt foar de Flyers. Yn de fjirtjinde minút wie it Adam Bezak dy't de Flyers op 0-2 sette. Krekt foar de ein fan de earste perioade wie it Bremer fan Luik dy't de oanslutingstreffer makke.
Rebûlje
Oan de ein fan de twadde perioade wreide UNIS Flyers de foarsprong út. It wie opnij Bezak dy't skoarde, dêrmei kamen de Feansters op 1-3. Yn de lêste perioade makken Demelinne en Den Edel al gau de 1-4 en de 1-5. Yn 'e slotfaze fan it duel wie der noch wat rebûlje en koe Bremer noch ien doelpunt foar de Bulldogs meitsje.
Yn de finale treft UNIS Flyers de iishcokeyers fan Hijs Hokij út Den Haag.


title: Jaap Stalenburg seit lidmaatskip PvdA op

maintext:
PvdA-riedslid Jaap Stalenburg fan It Hearrenfean seit syn lidmaatskip fan de pleatslike partij op. Hy docht dit omdat er frustrearre is oer de proseduere foar de kandidaatstelling en de wize wêrop't it bestjoer fan de partij yn de gemeente It Hearrenfean dêr mei omgien is.
Op syn twitter seit er: "Ik ben heel boos!" De PvdA helle by de ferkiezingen woansdei seis sitten. Nei it tellen fan de foarkarstimmen is Stalenburg op it achtste plak telâne kaam. De listtriuwer fan de partij, de 70-jierrige Betty van der Ven, komt boppe him te stean.


title: Saak tsjin frou fan Van Seggeren takom wike yn it iepenbier

maintext:
De rjochtbank yn Ljouwert behannelet takom wike woansdei foar it earst yn it iepenbier de strafsaak tsjin de 33-jierrige frou fan Tjeerd van Seggeren. De frou wurdt fertocht fan belutsenens by de dea fan har man.
De saak sil noch net ynhâldlik behannele wurde. It ûndersyk is noch geande. De rjochtbank beslút wol oft de frou noch langer yn foararrest sitten bliuwe moat of net.
Tjeerd van Seggeren is yn de nacht fan 8 op 9 july troch geweld om it libben brocht yn de greide tichtby in festival yn De Westereen. Syn frou is yn desimber oanhâlden, mar ûntkent alle belutsenens.


title: "Gjin sûnensklachten yn Harns troch útstjit REC"

maintext:
De luchtkwaliteit yn Harns is goed. Der binne gjin sûnensklachten te ferwachtsjen troch de útstjit fan de ôffaloven fan de REC. Dat docht bliken út ûndersyk yn opdracht fan ûnder oare de gemeente Harns en de provinsje.
Der binne ek mjittingen dien nei sâltsoer yn de loft. Yn de perioade dat dat barde, is der neat de loft yngien dat kwea kin foar de sûnens. De ôffaloven yn Harns leit geregeld ûnder fjoer. Dy soe in te hege útstjit ha, foaral as der steuringen binne.


title: Trûbadoer Doede Bleeker (65) ferstoarn

maintext:
Trûbadoer Doede Bleeker fan Starum is snein op 65-jierrige leeftiid ferstoarn. Bleeker waard benammen bekend as de sjongende fiskhanneler.
Doe't er yn 1984 wurkleas rekke, begûn er mei it skriuwen fan gedichten, ferhalen en ferskes. Hy doarde se yn it begjin net te sjongen, mar nei in strjitoptreden yn Snits krige er der wat mear fertrouwen yn. Uteinlik sei er syn útkearing op, en begûn er as selsstannich sjonger en fiskhanneler. Dit hat er syn libben lang dien.
Ien fan Bleeker's bekendste nûmers is it ferske 'Switsokken' út 1985. Bleeker neamde himsels de 'Staverse Misthoorn', nei't immen him yn de krante de Fryske Urbanus neamd hie. Syn lanlike trochbraak hie er doe't er frege waard foar in rol yn de Nederlânske film 'De kleine blonde dood'. Hjirnei mocht er meardere kearen optrede op radio en telefyzje.
Bleeker hie in fisksaak oan de Smidstrjitte yn Starum. Ien fan de lêste albums dy't Bleeker útbrocht wie de LP 'Omarmd op Texel' út 2007.


title: Wenning Techum fersegele, Ryksresjerzje docht ûndersyk

maintext:
De Ryksresjerzje docht snein fierder ûndersyk nei de dea fan in man yn de Ljouwerter wyk Techum. Hy ferstoar nei't er him by syn oanhâlding fersette en net goed waard.
De plysje krige sneontejûn in melding dat der yn in wenning oan It Heafek in rûzje wie. Doe't twa plysjes tusken de fjochtersbazen kamen, fersette it slachtoffer him bot. Hy waard net goed en ferstoar. De plysje hat noch besocht de man te reanimearjen. Se krigen ek help fan personiel fan twa ambulânses en in traumahelikopter. Dat helle neat út.
Fersegele
De Ryksresjerzje praat mei de minsken dy't yn de nacht yn de wenning wiene en ek mei de twa belutsen plysjes. De wenning is fersegele.


title: UPDATE: Brân natuergebiet Fochtelerfean ûnder kontrôle

maintext:
Yn it natuergebiet Fochtelerfean is sneintemiddei om fjouwer oere hinne in grutte brân útbrutsen. De brânwacht is mei twa tankautospuiten en meardere wetterweinen ûtriden foar de brân, omdat it op it stuit tige drûch is yn it natuergebiet en fanwegen de rjochting fan de wyn. Om fiif oere hinne joech de brânwacht it sein brân master. Der wurdt mei wetterweinen noch hinne en wer riden om nei te blussen. In gebiet fan 100 by 200 meter is ôfbaarnd.
Amerikaanske metoade
De brân yn it fean by De Fochtel is bestriden troch de brânwacht fan Appelskea en fan Feanhuzen yn Drinte. De brânwacht fan Appelskea hie de ôfrûne wike krekt oefene op in nije Amerikaanske metoade foar it bestriden fan brân yn natuergebieten en koe dy kennis no gelyk tapasse. Dizze metoade hat fertuten dien, fynt wurdfierder fan de brânwacht Jan Willem Zwart.
Natuermonuminten
Natuermonuminten is tige te sprekken oer it rappe yngripen troch de brânwacht. Dêrtroch gie mar in heale bunder oan heechfean ferlern. It natuergebiet is tige drûch op it stuit. De brân hie sadwaande by minder fluch yngripen foar in soad skea soargje kinnen. Ek in bjirkebosk flakby it plak fan de brân bleau sparre. It fjoer waard as earste sjoen troch in fûgelwachter, dy't fuortendaliks de helptsjinsten ynskeakele.


title: Wikseling fan skûtsjes by IFKS, 'Oude Zeug' ferkocht

maintext:
Ald-IFKS-kampioensskûtsje 'Oude Zeug' is ferkocht oan in groep silers út Enkhuzen. It skûtsje dêr't Koos Lamme de ôfrûne jierren op fear, wurdt stedsskip fan Enkhuzen en krijt de namme 'De Drie Haringen'. Yn it seil komt in seilteken fan it stedswapen, dêr't trije hjerringen útspringe. It skip wol ek meidwaan oan wedstriden. De 'Oude Zeug' waard ûnder lieding fan Eelke Dijkstra twa kear kampioen, yn 2002 en 2003.
Koos Lamme sil mei syn team fierder op de 'Singelier'. Yn 2016 starte de Amsterdammer Daan van der Meer mei dat skip yn de C-klasse. Hy wist mei syn team yn ien kear troch te streamen nei de grutte A-klasse, mar sil dit jier dus op in oar skip oan de start ferskine. Van der Meer nimt skûtsje de 'Opsjitter' oer fan Willem Zwaga, dy't no skipper is fan Ljouwert yn de SKS.


title: Wedstriid Harkemase Boys giet net troch fanwege stjergefal

maintext: De wedstriid Harkemase Boys tsjin Jong FC Grins giet sneon net troch. It duel yn de tredde divyzje is ôfsein yn ferbân mei it ferstjerren fan de dochter fan Antoine van der Linden, de assistint-trainer fan Jong FC Grins. It 6-jierrich famke wie slim siik. De datum fan de ynhelwedstriid is noch net bekend.


title: Ungelok op Sintrale As by Dokkum

maintext: Op de Sintrale As hat niiskrekt in ûngelok west wêrby't trije auto's belutsen binne. It ûngelok wie krekt foar Dokkum. De helptsjinsten binne ûnderweis. De plysje warskôget oare ferkearsdielnimmers om harren rydgedrach oan te passen. It is net dúdlik as de mist wat te krijen hat mei it ûngelok.


title: Basketballers Aris winne spannende wedstriid fan Apollo

maintext:
De basketballers fan Aris hawwe sneintemiddei yn in spannende wedstriid wûn fan Apollo út Amsterdam. Yn it Kealledykje waard it úteinlik 70-68 yn it foardiel fan de Ljouwerters. Alle perioaden fan de wedstriid gienen lykop. Nei it earste kwart stienen beide ploegen op likense hichte: 21-21.
Foarsprong
Ek yn it twadde kwart siet it ticht by inoar, mar de Ljouwerters pakten by rêst ien punt foarsprong. It tredde kwart einige mei in tuskenstân fan 56-55, dêrnei koe Aris it ferskil yn de lêste faze noch mei ien punt útwreidzje.
De Ljouwerter basketballers komme woansdei wer yn aksje, dan spilet de ploech tsjin Weert.


title: Krityske noaten op feestlike iepening dbieb yn Blokhúspoarte

maintext:
Arnoud Boon fan ûntwikkelder BOEi hat freedtemiddei symboalysk de kaaien fan de Blokhúspoarte oerhandige oan de hierders fan it gebou. De offisjele iepening fan de bibleteek, dbieb, wie freed foar gasten.
Krityk FNP
Ien fan dy gasten wie de FNP-fraksjefoarsitter yn Ljouwert, Jan-Willem Tuninga. Hy woe der hast prinsipieel net nei ta: "Dat hat neat mei de bibleteek te krijen. Dat is prachtich moai wurden. Mar der is in hiel grut jildtekoart en de transparansje dêromhinne, dêr hat it mei te krijen." Tiisdei wol BOEi mei de Ljouwerter ried prate, mar dêr wol de FNP net by wêze: "De ynformaasje dy't wy fan it kolleezje krigen ha, wie fierstente let. Dyselde jûn ha we sein dat it gebeurd wêze moast mei de sletten gearkomsten. Dêr soe ferbettering yn komme. Mar fjouwer dagen letter krije we in útnûging fan BOEi en dy besprekking is wer yn de beslettenheid."
Bedjert it feest net
Wethâlder Sjoerd Feitsma is hiel tefreden: "De bibleteek is klear en iederien is wolkom." De tekoarten en it feit dat noch net alles ôf is, bedjert it feest net. "Ik bin der ûntsettend grutsk op dat we dizze bibleteek yn it sintrum fan Ljouwert hawwe."


title: MCL blaast 'termtunnel' op yn ramt fan termkankermoanne

maintext:
Yn it MCL yn Ljouwert stiet in libbensgrutte opblaasterm yn de hal. It sikehûs jout dit wykein ekstra omtinken oan termkanker. De term liket op in tunnel wêr't minsken trochhinne rinne kinne. Sy komme dan yn dy tunnel ferskate darmôfwikingen tsjin. Sa sjogge se hoe't polipen derútsjogge en ûntstekkingen.
Sietske Corporaal is dokter op de ôfdieling mage-, term en leversykten en fertelt oer de polyp: "Je hawwe faak net yn de gaten dat je in polyp hawwe. Allinne wannear't er grut wurdt kin der wat bloed útkomme", fertelt se. Dochs is it wichtich om der op tiid by te wêzen. Hoe't je der dan efter komme kinne? "Minsken moatte foaral meidwaan oan it befolkingsûndersyk", seit Corporaal.
De moanne maart is ynternasjonaal útroppen ta termkankermoanne. Minsken dy't nijsgjirrich binne nei hoe't de term der fan binnen útsjocht, kinne noch it hiele wykein yn it MCL terjochte.


title: Farseizoen wike earder fanwege betide peaskedagen

maintext:
De wettersporters dy't der nocht oan hawwe kinne fan sneon ôf it wetter op. It farseizoen begjint tradisjoneel op 1 april, mar omdat de Peaske dit jier betiid falt wurde de brêgen en slûzen dit jier al fan sneon 24 maart ôf betsjinne. It foardiel dêrfan is dat toeristen út binnen- en bûtenlân sa de kâns krije om al yn de peaskefakânsje de Fryske marren op te sykjen.
De wachttiden foar de brêgen wurde neffens de provinsje hieltyd koarter. De brêgen wurde hieltyd mear sintraal fanút it Swettehûs yn Ljouwert betsjinne. En de brêgen dy't op ôfstân betsjinne wurde, geane yn it skoft dan ek gewoan iepen. De brêgewippers wurkje op ien lokaasje mei-inoar gear en kinne inoar efter it skerm ferfange.


title: Leenstra wint 1.000 meter by wrâldbekerfinales yn Minsk

maintext:
Marrit Leenstra hat by de wrâldbekerfinales yn Wyt-Ruslân de 1.000 meter op har namme skreaun. De reedrydster út Wikel wie mei in tiid fan 1.15.82, in nij baanrekôr, yn Minsk de rapste. Yn it wrâldbekerklassemint waard Leenstra twadde.
Hege Bøkko út Noarwegen einige as twadde mei in tiid fan 1.16.03. De Russyske Jekaterina Sjichova waard tredde mei 1.16.73.
Foar Leenstra wie it de twadde wrâldbekeroerwinning op de 1.000 meter. Yn novimber 2014 wie se de bêste yn it Japanske Obihiro.


title: Friezen om utens: Oetze Deelstra út Lúksemboarch

maintext:
Wannear langesto it meast nei thús? Foar it projekt Friezen om utens ynterviewt programmamakker Miranda Werkman Friezen oer de hiele wrâld. Wannear fiele se har thús? Hoe geane se om mei feroaringen en emoasjes en spilet de Fryske taal dêr noch in rol by? En foaral: wannear langje se it meast nei thús?
Yn dizze ôflevering Oetze Deelstra út Lúksemboarch. Wannear kinst dy earne thús fiele? Hat dit te krijen mei hoe lang oft je earne binne? Of hoe lang je fan doel binne te bliuwen? Mar wat as je nearne langer as fjouwer jier wenje.
Friezen om utens is ûnderdiel fan Lân fan taal, LF2018. It is fan 30 maart ôf te sjen yn it Paviljoen Liwadders.


title: Willem Schoorstra skriuwt it Fryske Kadoboek 2019

maintext:
Op fersyk fan Boeken fan Fryslân skriuwt Willem Schoorstra it Fryske Kadoboek 2019. Schoorstra (1959) krige yn 2005 de Fedde Schurerpriis foar Swarte Ingels. Neist it skriuwen fan romans, hâldt Schoorstra him dwaande mei senario's, radiokollums by Omrop Fryslân en essays.
Letter dit jier wurdt it iepenloftspul Rêdbâd yn de teatertún fan Broeksterwâld opfierd. Dat is basearre op Schoorstras roman Rêdbâd - kronyk fan in kening. Fan dat boek ferskynt yn 't foarjier in Nederlânske oersetting en in werprintinge fan de Fryske ferzje.
De nacht fan Mare
Bekende boeken fan Willem Schoorstra binne syn romans Swarte Ingels (2004), Rêdbâd (2011) en Pier, de profesij fan bline Simen (2015). Meast resint ferskynde fan him de roman De nacht fan Mare (2017). Op dit stuit wurket er oan in oersetting fan de ferneamde Poëtyske Edda en oan in nij boek, in psychologyske thriller. It wurk fan Willem Schoorstra ferskynt by útjouwerij Het Nieuwe Kanaal.


title: Twa auto's botse op inoar op krúspunt yn Surhústerfean

maintext:
Yn Surhústerfean binne sneontemiddei twa auto's op inoar botst. It ûngelok wie op de krusing fan De Skieding en de Heideleane yn it doarp. In automobilist helle in oantal auto's efterinoar yn, doe't ien fan dy auto's linksôf gie.
De bestjoerders kamen allegear mei de skrik frij. In berger hat de auto's fuortsleept.


title: Gedicht: 'Nijmakke-âld'

maintext:
Dichter fan Fryslân Eeltsje Hettinga hat in gedicht skreaun yn it ramt fan de diskusje om de orgaandonaasje hinne.
Hjir draacht hy it gedicht 'Nijmakke-âld' foar.
NIJMAKKE-ALD
Almost blue, Chet Baker
Nijmakke-âld herberget dyn hert
in lytse jazz ûnder jong febrewarisljocht.
In frou (it brein dea, de siken derút)
joech dy it lichem syn tiid, gong en slinger werom,
do, fluitsjend no de grêften del, it hert
in triljen sûnder roai, tromjend as gjin oar.
Yn de kroech by de Aldhou, earder
in roukeamer, wurdt frege: En
fielsto har ek, djip yn murch en bonken,
en hearsto ek de neigalm fan
har herteklop, bywannear't
de Dode Zielen oer de loften geane, want
miskien wol net wérklik it brein dea?
Sst... se is my de beker fan âlde tabernakels,
har wetter, myn wyn.
Hear hoe't ûnder yn it kafee Chet Baker
traach, omtrint ûnderierdsk,
it liet blaast dat yn de ein syn begjinnen fynt.
©EH.


description: De sealfuotbalsters fan Drachtster Boys hawwe freedtejûn mei 6-0 wûn fan OS Lusitanos út Amsterdam. Foar de Drachtsters skoarden Jessie Prijs (3x), Sieta d

title: Sealfuotbalsters Drachtster Boys winne, Avanti ferliest


description: De UNIS Flyers hawwe snein de heale finale berikt fan de play-offs yn de BeNe-league. Dat diene se troch ek de twadde kwartfinalewedstriid te winnen fan Am

title: Flyers berikke heale finale play-offs BeNe-league


title: De Fryske Marren wol gjin gaswinning by Rottum

maintext:
Der moat gjin gas wûn wurde by Rottum. Dat advisearret de gemeente De Fryske Marren oan it ministearje fan Ekonomyske Saken. Under it doarp Rottum en de omjouwing leit in gasfjild, dat winningsbedriuw Vermilion oanboarje wol. De Fryske Marren wol dat net, omdat de gemeente net goed ynskatte kin wat de gefolgen binne fan de gaswinning.
"Oan de foarkant moat goed waarboarge wurde wat de gefolgen binne foar natuer en miljeu en hoe't it sit mei de feilichheid fan de minsken," leit wethâlder Frans Veltman út. "Dat moat omskreaun wurde yn it plan en dat is net deeglik en detaillearre genôch dien, fine we. We misse saken en dat moat better, dêrom ha we in negatyf advys jûn."
De plannen fan Vermilion binne dus net dúdlik genôch, seit de gemeente. Dy makket him soargen oer de gefolgen foar de sûnens fan de ynwenners en oer eventuele skea.


title: Kollum: "Soarch oer de soarch"

maintext:
"Dizze wike is it de wike fan 'Zorg en Welzijn' yn Nederlân. Hjir by de Omrop hat kollega Miranda Werkman ferskate reportaazjes makke oer hoe't it is om yn de soarch te wurkjen. In skoftke lyn krige ik sels ek sa'n 'inkijkje' yn de soarch, yn myn gefal by it UMCG yn Grins. En ik moat sizze: ik skrok der best wol fan.
Ik sjoch him noch omheisterjen: de broeder op ien fan de sealen yn it UMCG dêr't op dat stuit fjouwer pasjinten leinen. Twa wiene krekt operearre en krigen morfine. Dat koene se sels fia in pompke ta tsjinje. Mar fan morfine is de kâns grut datst spuie moast. En dat barde dus ek. De broeder hie it dêr smoardrok mei. Hy tôge mei folle kotsbakjes de ôfdieling op en ôf en rûn 'm de fuotten ûnder it gat wei.
Undertusken moast er him eins ek noch ynlêze foar de wikseling fan de wacht. Wa lizze der op de ôfdieling, wat foar operaasje ha se hân, wat foar medisinen krije se en binne der noch spesjale winsken of allergyen? Ien fan de pasjinten op de keamer mocht mei ûntslach, mar dêrfoar wie noch gjin nij plakje fûn. Oft de broeder dat tuskentroch ek noch efkes útfûgelje koe. Oh ja, en se hie ek noch glutenallergie. Súkses he?
Doe't ik him op de gong tsjinkaam hie er it swit op 'e foarholle. Ta myn skrik kaam ik der achter dat dizze keamer mei fjouwer pasjinten net de iennige seal fan de broeder wie, mar dat der noch folle mear minsken wiene dêr't hy ferantwurdlik foar wie. Ek mei kotsbakjes, allergyen en piipjende alarmbellen. Aldermachtigst, dat is dochs net te dwaan foar ien persoan? Hoe hâldst soks fol sûnder gek te wurden?
Dat hâlde in protte broeders en susters dus ek hielendal net fol, blykt út in ûndersyk fan de beropsferiening Verpleegkundigen & Verzorgenden Nederland. Trije op de fjouwer ferpleechkundigen fine dat it persoanielstekoart yn de soarch ynfloed hat op harren sûnens of priveelibben. Ien fjirde jout oan oerspand te wurden troch it wurk. En hast de helte oerwaget om der mei op te hâlden.
"Steeds meer verpleegkundigen herkennen zich niet meer in het beroep waar ze ooit voor gekozen hebben", seit Margreet van der Cingel. Sy is no goed in moanne lang lektor Leiderschap en identiteit in het verpleegkundig domein by NHL Stenden Hegeskoalle. In nij lektoraat dat de hegeskoalle tegearre mei sikehûs MCL opset hat. Doel fan it nije lektoraat is om ferpleechkundigen te stypjen by it finen fan balâns yn harren nije rol.
Utfiningen op it mêd fan eHealth, nije wittenskiplike kennis dy't fan tapassing is op dyn fakgebiet, administraasje en regelwurk; der komt nochal wat op dyn buordsje as ferpleechkundige. En dat yn in tiid dat alles rapper en effisjinter moat. Pasjinten moatte eins sa gau as mooglik wer nei hûs. Dus ek 'zelfmanagement' is ien fan dyn taken; de pasjint begeliede om wer selsstannich te funksjonearjen. En dat alles njonken dyn soarchtaken, want dêrfoar bist úteinlik oannaam. Om pasjinten de bêst mooglike soarch te jaan.
Ik ha mei ferbjustering en begrutsjen sjoen nei dy earme broeder yn Grins. Hielendal doe't it elektroanyske systeem dêr't er mei wurke hieltyd in error oanjoech. Soe er in pynstiller jaan, dan moast it medisyn earst scand wurde. En dat mislearre alle kearen wer. 'Computer says no', sa'n spultsje wie it. Hy waard der suver stressich fan. En segrinich. Sels ik waard suver senuweftich as der wer in alarm begûn te piipjen.
Trijekwart fan de ferpleechkundigen kleit oer in te hege wurkdruk. En hast de helte oerwaget om der mei op te hâlden. Dat binne skrikbaarlike sifers. Allinnich dêrom al soe der in alarmbelle ôfgean moatte by de bazen. En wichtiger noch: yn Den Haag. Want as dit de gewoanste saak fan de wrâld is, dan moatte wy ús echt soargen oer de soarch meitsje."


title: Wat wurdt de namme fan it nije kuierpaad yn Wolvegea-Súd?

maintext:
De gemeente Weststellingwerf is op syk nei in namme foar it kuierpaad yn it natuergebiet Wolvegea-Súd. Dêrom skriuwt de gemeente in priisfraach út. Ynwenners kinne oant 6 april mei in namme komme foar it nije betonnen paad yn it natuergebiet. De namme wurdt yn juny bekend makke. Dan wurdt it kuierpaad offisjeel iepene.
It projekt Wolvegea-Súd is ta stân kaam troch in gearwurking tusken de gemeente Weststellingwerf, it Wetterskip Fryslân, It Fryske Gea en de provinsje.


title: VLOG: Wat stimme Eaststellingwerf en Achtkarspelen?

maintext:
Op woansdei 21 maart binne de lanlike gemeenteriedsferkiezingen en meie de ynwenners fan fjirtjin Fryske gemeenten stimme foar in nije gemeenteried. Wat libbet by de ynwenners fan dizze gemeenten? Om dat út te sykjen binne Bauke Deelstra, Lennie Bronsveld en Afke Boven fan 12 oant en mei 16 maart op 'en paad om út al dizze gemeentes wei ferslach te dwaan. Dat dogge se op Omrop Fryslân radio, mar ek online yn de foarm fan in vlog.
Bauke Deelstra yn de gemeente Eaststellingwerf
Afke Boven yn de gemeente Achtkarspelen
Folgje alles oer de gemeenteriedsferkiezingen.


title: Diks: "Mear definsjejild foar cyber-oarloch nedich"

maintext:
It leger moat mear jild krije om in cyber-oarloch foar te kommen. Dat seit it Fryske Twadde Keamerlid Isabelle Diks fan GrienLinks yn reaksje op de definsjenota dy't minister Ank Bijleveld moandei presintearret. Diks wie earder wethâlder yn Ljouwert.
Yn de kranten wie moandeitemoarn te lêzen dat definsje oardel miljard euro ekstra kriget. De Twadde Keamer wist doe noch fan neat, seit Diks. Se easket in brief wêryn't de minister útleit hoe't dat kin. "Zo zijn we niet getrouwd!"
NAVO-noarm
Diks fynt it bedrach fan oardel miljard euro fierste leech. It is bedoeld foar it fuortwurkjen fan 'achterstallich ûnderhâld'.Dat is net genôch om op de NAVO-noarm út te kommen. Neffens Diks is ferskate kearen mei de minister en de steatssekretaris praat oer de gefaren fan in cyber-oarloch, en hoe dat yn Europeesk ferbân oan te pakken. "Als ik dan zie wat nu er in de defensienota staat, dan ben ik daar niet van onder de indruk."
"Cyber ûntwrichtet"
Cyber is ien fan de destabilisearjende manieren fan oarloch fieren, seit Diks. "Het verbaast me dat het bedrag zo laag is, omdat Nederland heel goed is in cyber." Wy stean yn de wrâld heech oanskreaun as it giet om cyber, seit Diks. Ferskate universiteiten hawwe dêr heech op ynset. Sy stean wrâldwiid oan de top. Diks hie ferwachte dat it kabinet dêr dan ek heech op ynset. "De gefolgen fan in cyber-oarloch binne grut. Sjoch mar nei de DDoS-oanfallen op de banken."
Europeeske gearwurking
"It kabinet moat kieze, watfoar soart definsje oft se wolle. Wy hawwe no in leger dat alles kin op elk nivo. Kinst dy ôffreegje yn hoefierre dat noch nedich is as wy aansen oergean nei Europeeske gearwurking. Is it net folle sinfoller om dy as lân of as groep fan lannen te spesjalisearjen en earne hiel goed yn te wurden? Dêryn de gearwurking te sykjen mei oare Europeeske lannen? No is it sa dat 27 lannen fan alles in bytsje kinne, mar wol folle minder slachkrêft hawwe as de USA. En dat wylst wy yn Europa mei ús allen in soad jild oan definsje útjouwe"


title: Frijwilligers helpe amfibyen Potmargepaad oer te stekken

maintext:
Om de amfibyen yn rivierke de Potmarge yn Ljouwert feilich it fytspaad oerstekke te litten, binne der skermen en amers pleatst. De kikkerts, podden en salamanders wolle nei de sletten oan de oare kant fan it fytspaad om dêr foar neigeslacht te soargjen. Learlingen fan VanHall-Larenstein helpe de bistjes om oan de oare kant te kommen. Sa kinne se ek teld wurde.
Salamanderwerkenning
It wurdt dit jier wittenskiplik oanpakt, bygelyks mei in app om de gegevens yn te fieren en dy dan fergelykje te kinnen mei oare jierren. Sa is yn 2016 in telling dien. Aanst kin besjoen wurde oft de populaasjes ta- of ôfnimme. Nij is ek de salamanderwerkenningsapp. Elke salamander hat in unike tekening op de bûk. Sammele foto's yn de app sizze wat oer de yndividuele bistjes.


title: FIDEO: Malêze by de Fryske profklups

maintext: Sportyf sjoen hâldt it dit seizoen net oer by sc Hearrenfean en SC Cambuur. It giet al net mear oer de sportive prestaasjes, mar oer bygelyks it lege Abe Lenstra Stadion en oer de sechstjin Cambuur-spilers fan wa't it kontrakt nei dit seizoen ôfrint. Sportsjoernalisten Gerard Bos, Reon Boeringa en Sander de Vries prate yn Fryslân Hjoed oer de sitewaasje by de Fryske profklups.


title: Njoggenfâldich SKS-kampioen Douwe Visser beneamd ta earelid

maintext:
Ald-skipper Douwe Visser fan Snits is sneon beneamd ta earelid fan de Sintrale Kommisje Skûtsjesilen (SKS). Visser hat mear as fjirtich jier bemanningslid west op De Sneker Pan. As skipper is er njoggen kear kampioen wurden. Dêrmei is er ien fan de meast suksesfolle skippers út de skiednis fan de SKS.
Visser is yn oktober ferline jier opholden as skipper en hat it helmhout oerdroegen oan syn soan Jappie.
Visser krige in steande ovaasje doe't er op de algemiene ledegearkomste fan de SKS beneamd waard ta earelid. "Ik waard der suver even emosjoneel fan", sei Visser.


title: Q&A: Hoe is it no echt om te wurkjen yn de soarch?

maintext:
Takom wike is it de wike fan Soarch en Wolwêzen yn Nederlân. Hûnderten soarch- en wolwêzensorganisaasjes iepenje yn dizze wike harren doarren om oan gewoane minsken sjen te litten hoe't it deroan ta giet op de wurkflier. Minsken kinne bygelyks by in ferpleechhûs binnensjen, of in operaasjeseal ûntdekke.
Omrop Fryslân pakt dizze wike oan om op radio, telefyzje en ynternet op ferskate wizen omtinken te jaan oan de soarch. Sa hat ferslachjouwer Miranda Werkman by ferskate soarchynstellings del west, om te sjen hoe't dêr krekt wurke wurdt. De online redaksje fan Omrop Fryslân wie nijsgjirrich nei har ûnderfinings, en lei har yn in Q&A in tal fragen foar om in byld te krijen.
- Miranda, do hast op besite west by in grut ferskaat oan soarchynstellings, wiene der grutte ferskillen?
"Jaseker! Wurkje yn in sikehûs of strjitte op mei it nije ACT-team (gearwurking tusken Zienn, VNN en GGZ) is echt hiel wat oars. Yn it sikehûs hast mear akute soarch, fisyk. De strjitte op om dakleazen te finen dy't help nedich hawwe is benammen in kwestje fan goed minsken lêze kinne en hoe moatte dy dan benadere wurde? Ik haw by in petear filme dat ik tocht; wow, dit is heftich!
De thússoarch, ja, dan stapst letterlik de sliepkeamer fan ien yn. En mei de hendikepten bist ek op de sliepkeamer om se wekker te meitsjen en de dei op te starten. De âldereinsoarch hat fan beide wat. Mar wat oeral gelyk is; minsken helpe. Minsken dy't yn in kwetsbere sitewaasje sitte."
- Gewoanwei is der yn de soarch in soad te dwaan om privacy, hoe dreech wie it om tagong te krijen ta de ynstellings? Hoefolle beheiningen hiesto yn dyn wurk?
"We hawwe dit dien yn gearwurking mei Zorgplein Noord (it grutste wurkjouwersferbân foar soarch en wolwêzen hjir yn it Noarden). Mei har binne wy de petearen oangien mei de ynstellings. Hjiryn hawwe we dúdlik makke wat ús bedoeling wie; in realistysk byld delsette fan wurkje yn de soarch. En wat har belang is; soargje dat minsken yn dit wurk stappe wolle. We hawwe dúdlike ôfspraken makke. Want je sitte fansels altyd mei privacy.
Wat ôfgryslik holpen hat is dat ik allinne wie en mei myn mobile tillefoan filme. Ik wie dêrtroch hiel ûnopfallend oanwêzich. Guon tochten dat ik ek suster wie (yn Nij Smellinghe moast ik ek in susterpak oan) en ien frou frege oft ik har kofje ynskinke woe doe't it by it ferpleechhûs Neibertilla filme dat se oan tafel giene. Haha! Dat haw ik fansels dien."
- Hat dizze reportaazjereeks dyn byld fan de soarch feroare?
"Mmm. Myn suske wurket mei minsken dy't ûnder begelieding wenje en ik haw skjinmakke yn de PZ (psychiatrysk sikehûs yn Frjentsjer) dus it stie net hiel fier fan my ôf. Hoewol't ik yn it ferpleechhûs wol echt rekke waard troch de kwetsberens fan minsken. Je komme op 'e wrâld en binne kwetsber en ôfhinklik fan je heit en mem en sa is it lêste stik ek; kwetsber en ôfhinklik fan oaren."
- Hiest ek foaroardielen oer de soarch, en binne dy ek feroare?
"Ja, je hawwe dochs in byld fan wurkjen yn de soarch. En dat byld is net hiel posityf as je in soad nijs sjogge. Ik wie posityf ferrast dat der dus best wol tiid is. Ik haw dat wol trije kear neifrege. Mar by Zuidoostzorg mei it team sels mei foarstellen komme as se net genôch tiid hawwe. Ek by thússoarch het Friese Land sei de ferpleechkundige dat se dan bellet mei planning en dat der dan mear tiid frijmakke wurdt. Of dat in oare kollega in kliïnt út har rûte oernimt. Of dat der struktureel mear tiid ynpland wurdt.
Wat ik hiel moai fûn wie har fyzje op stress; 'wat is stress? Het is maar net hoe druk je jezelf maakt, je moet rustig en kalm bllijven'. De lol dy't de fersoarger hie mei de bewenners op Maaykehiem fûn ik prachtich om te sjen. Hy kaam út de ekonomyske sektor en krekt dat omgean mei sifers dy't je helje moatte soarge by him foar stress. It is dus mar wat je wend binne. Of de ferpleechkundige yn it sikehûs dy't seit dat it de iene kear drok is en der suver gjin tiid is foar kofje wylst oare dagen wer rêstiger binne. Dat is yn ús wurk ek sa fansels."
- Wat sil dy it measte bybliuwe?
"De befalling! By myn earste opnamedei! Yn Nij Smellinghe. Fuort moarns betiid. Ik mocht gewoan filmje fan de oansteande heit en mem. (Ik ha wol goeie ôfspraken makke hoe't dat yn byld brocht wurde moast hear). Ik sil earlik sizze; ik gie hast ûnderút. Want ik kin al net iens sjen nei sokke programma's. Lit stean sels filmje. Mar 'myn' ferpleechkundige Anouk hie dat fuort yn de gaten en soarge goed foar my. Haha! Doe gie it wer en tocht ik; wow, wat in kâns. Ik krige triennen yn de eagen doe't it famke by mem op 'e búk lein waard. Wat bysûnder om mei te meitsjen sis! Wylst it foar al dy froulju dêr gewoan har wurk is. Mar ik wie efkes hielendal fan 'e kaart. Sa'n moai en yntym momint. Wauw."
- Wat is it boadskip datst oerbringe wolst mei dizze searje?
"Ik soe graach wolle dat minsken in goed byld krije fan wurkjen yn de soarch. Fansels is it keihurd wurkjen en is der ek heus wol stress, mar it is prachtich as je sa fan betsjutting wêze kinne foar oaren. Dat is fansels in klisjee. Mar it moaie fan klisjees is dat se wier binne. Ik haw minsken folge dy't sels der it bêste fan meitsje. Mei har hâlding en ynstelling. Mei har leafde en passy. Se komme tefreden thús omdat har wurk in ferskil makke hat.
Of sa't Anouk fan Nij Smellinghe sa moai seit;" Ik kin yn dit wurk myn leafde foar minsken kwyt." Prachtich toch? Ik tink dat der hieltyd mear minsken op syk binne nei wurk mei betsjutting, der ta dwaan. Ast tinkst; 'soe dit wat foar my wêze?' dan soe ik sizze; rin ris in dei mei en sjoch foaral sels hoe't it is. Der binne safolle mooglikheden."
Sjoch foar mear reportaazjes, artikelen en ynformaasje op Omropfryslan.nl/soarch.
Mear witte oer de nasjonale Wike fan soarch en wolwêzen of oer it wurkjen yn de soarch? Sjoch dan op de webside fan Zorgplein Noord: Wzwnoord.nl.


title: De Hoop Scheffer jout kolleezjes op Campus Fryslân

maintext:
De eardere minister fan Bûtenlânske Saken en âld-sekretaris-generaal fan de NAVO Jaap de Hoop Scheffer wurdt ambassadeur fan it University College Fryslân yn Ljouwert. Yn syn lessen sil er syn ynternasjonale kennis en ûnderfining diele mei de studinten.
Hy jout sels oan dat it gjin tafal is dat er foar Fryslân keazen hat. "Mijn moeder is hier geboren en mijn grootvader kwam vroeger voor zaken vaak in de Beurs in Leeuwarden waar Campus Fryslân zich straks vestigt. Hoe mooi is het als zijn kleinzoon hier jaren later les gaat geven."


title: SP Smellingerlân docht net mei oan ferkiezingsdebat

maintext:
De SP fan Smellingerlân docht net mei oan it ferkiezingsdebat dat de gemeente tongersdei organisearret. De sân stellingen soene net genôch rjochte wêze op de stânpunten fan de SP. Dat seit fraksjefoarsitter Jos van der Horst. De organisaasje fan it debat fynt it spitich dat de partij nei meidwaan wol, mar in wurdfierder wiist der ek op dat der in wiidweidige tarieding west hat.
Der soene yn totaal alve partijen meidwaan oan it debat en de organisaasje is net fan doel op basis fan de krityk fan ien partij de stellingen oan te passen. As der letter wer in kear ferkiezingen binne, sil de organisaasje de krityk fan de SP meinimme, mar it is net sein dat der dan foar in oare opset keazen wurdt.


title: Frou út Ljouwert krijt wurkstraf foar help oan ynbrekkers

maintext:
In âld-ynwenster fan Ljouwert hat twahûndert oeren wurkstraf krigen, omdat se twa ynbrekkers holpen hat. Sy hat se nei de adressen riden, dêr't de twa ynbrutsen ha, yn Burgum en Jelsum. De frou hie in relaasje mei ien fan de twa ynbrekkers.
De ynbrekkers binne ferline jier al feroardiele, ta finzenisstraffen fan trije en twa jier. De frou ûntkende earst dat se by de saak belutsen wie, mar út plysje-ûndersyk hat bliken dien dat se wol meiwurke hat. By de ynbraken waard in soad djoer guod stellen, lykas jild, sieraden, kompjûters, telefyzjes en in klûs.


title: Gemeente Smellingerlân wol dat bernepardon ferromme wurdt

maintext:
Smellingerlân is ien fan de likernôch 25 gemeenten yn it lân dy't wolle dat it bernepardon ferromme wurdt. Bern dy't langer as fiif jier op in ferbliuwsfergunning wachtsje, moatte dy dochs noch krije, sa fine dizze gemeenten.
De gemeenten hawwe har oansletten by de kampanje fan progressyf platfoarm De Goede Zaak, dat ek de stipe hat fan in soad BN'ers. Wannear't it kabinet de regels foar it pardon net ferrommet, driigje neffens De Goede Zaak fjouwerhûndert bern dy't yn Nederlân grutbrocht binne, dochs útset te wurden.
Lokale ôfdielingen fan regearingspartijen VVD, CDA, D66 en ChristenUnie binne it net altyd iens mei de lanlike lieding. Dat jildt yn dit gefal ek foar Smellingerlân.


title: Sealfuotbalfroulju Drachten ferlieze earste Europeeske match

maintext:
De sealfuotbalfroulju fan de Drachtster Boys hawwe moandeitejûn yn Drachten de earste wedstriid fan it Twadde Europeeske Frouljus Sealfuotbalkampioenskip ferlern. De Friezinnen moasten it opnimme tsjin Olimpus Roma Italië. Se koene it tsjin de Italiaanske froulju net bolwurkje. By de rêst seagen de Friezinnen tsjin in achterstân oan fan 3-0. Nei it skoft kamen der noch twa tsjingoals by, sadat de einstân op in ferlies fan 5-0 foar Drachtster Boys kaam. Spanje wûn moandei mei 5-1 fan Oekraïne.
It toernoai fan it 2nd European Women's Futsal Tournament fynt plak yn Drachten, omdat de Drachtster Boys VR1 dit jier lânskampioen wurden binne. Njonken Nederlân en Italië dogge ek teams út Spanje, Portugal, Ruslân en Oekraïne mei. De wedstriden wurde spile yn de Snij Noordhal oan de Sportleane. Alle jûnen wurde yn twa groepen wedstriden spile en tongersdei is dan de finale.


title: Stimburo yn Hurdegaryp ferpleatst troch norofirus

maintext: It stimburo by wensoarchsintrum Bennema State yn Hurdegaryp is ferpleatst yn ferbân mei in útbraak fan it norofirus. De gemeente Tytsjerksteradiel en de GGD ha dêrom besletten it stimburo te ferpleatsen nei it multyfunksjonele sintrum It Maskelyn oan de Easter Omwei 5. Hjir kin ek al stimd wurde, mar de kapasiteit dêr wurdt útwreide. Foar de bewenners fan Bennema State wurdt in oplossing socht, sadat dy ek stimme kinne.


title: Mooglik oplossing foar tekoart Blokhúspoarte?

maintext:
Der is mooglik in oplossing foar it tekoart fan de ferbouwing fan de Ljouwerter Blokhúspoarte. Direkteur Arno Boon fan eigener BOEi sil de riedsleden fan de gemeente Ljouwert dêr kommende tiisdei in fraach oer foarlizze. Hokker fraach oft dat is, wol er no noch net kwyt, mar wól dat it de mienskip gjin ekstra jild kostje sil.
Boon wie freedtemiddei yn Ljouwert fanwege de offisjele iepening fan de nije Ljouwerter bibleteek dbieb, ien fan de grutste hierders fan it kompleks. Dat kompleks is noch net folslein ôf, mar it wurk dêroan is stillein, omdat it jild op is. Dêrom kin ûnder oare de kapel, in belangryk ûnderdiel fan dbieb, net yn gebrûk naam wurde. No tiisdei moat dus dúdlik wurde hoe't it komt mei it ôfmeitsjen fan de ferbouwing fan de Blokhúspoarte.


title: Miljoenen euro's subsydzje oanfrege foar 45 Fryske tsjerken

maintext:
De Stichting Beheer Kerkelijke Gebouwen Noord-Nederland hat foar 64 tsjerken subsydzje oanfrege by it Ryk. It giet yn totaal om in bedrach fan goed 2,5 miljoen euro. Foar Fryslân is it meast subsydzje oanfrege, nammentlik foar 45 monumintale tsjerken, tsjerketuorren en begraafplakken. Under oare foar de terptsjerke yn Akkrum, de Grote Kerk yn Drachten, de Jacobitsjerke yn Wommels en de Hobbe van Baerdt Tsjerke op De Jouwer. De Stichting hat ek subsydzje oanfrege foar tsjerken yn Grinslân, Drinte en Noard-Hollân.
De eigeners moatte sels ek jild op it kleed lizze. De Rijksdienst voor het Cultureel Erfgoed makket uterlik yn septimber bekend hokker tsjerken jild krije en hoefolle.


title: Sponsor reedrydteam fynt Ireen Wüst te âld

maintext:
Ireen Wüst is teloarsteld yn har sponsor Justlease. It bedriuw tinkt der oer om dochs troch te gean as sponsor yn it reedriden, mar Wüst hat te hearren krigen dat foar har gjin plak mear is yn it team. Har coach Rutger Tijssen fertelde Wüst it nijs foarige wike, twa dagen foar de start fan it WK allround yn Amsterdam.
Wüst: "Er gingen geruchten over de sponsor en toen heb ik gevraagd hoe het zat,'' seit Wüst yn het NOS Sportjournaal. "Rutger zei dat ik te oud was. Dat was een behoorlijke teleurstelling. Iedereen kan een andere visie hebben, maar ik ben vooral teleurgesteld in de manier waarop."
Yn oktober foarich jier makke Justlease bekend nei dit seizoen op te hâlden as sponsor. Mar dy plannen lykje feroare te wêzen. Wüst rjochte har team trije jier lyn op. "Het was mijn project en voelde als mijn kindje. Dat het zo eindigt is heel jammer." De súksesfolste Nederlânske Olympiër ea sil har no beriede op har takomst. "Ik wil sowieso twee jaar door. Ik ben nog supergemotiveerd."


title: Minority SafePack oer miljoen hantekens hinne

maintext:
It Europeesk boargerinisjatyf Minority SafePack foar minderheidstalen liket te slagjen. Organisator FUEN út Dútslân lit yn in parseferklearring wite, dat oant freedtemoarn ta 1.046.690 minsken har hanteken set hawwe. Dat is sa'n 4 persint mear as it fereaske minimum fan 1 miljoen hantekens. It doel fan Minority SafePack is, om it ûnderwerp minderheidstalen op de politike aginda te krijen fan it Europeesk Parlemint en de Europeeske Kommisje. As der mear as ien miljoen jildige hantekens binne, is de Europeeske Uny ferplichte om it foarstel yn behanneling te nimmen.
Stipe
De measte hantekens foar it Minority SafePack komme út lannen as Hongarije, Roemenië, Letlân, Litouwen, Slowakije en Spanje. Yn it noarden en westen fan Europa wie de stipe foar it inisjatyf folle minder grut. Yn Nederlân binne bygelyks mar sa'n 3.000 hantekens ophelle en yn Ierlân noch gjin 300. Yn Nederlân waard de aksje foar it Minority SafePack stipe troch de provinsjes Fryslân en Drinte en troch organisaasjes as de Ried fan de Fryske Beweging en it Europeesk Buro foar Lytse Talen.
Hantekens sette foar it Minority SafePack kin noch hieltyd, want it boargerinisjatyf rint oant en mei tiisdei 3 april. Op woansdei 4 april sil FUEN bekend meitsje hoefolle hantekens der mei-inoar sammele binne. Dy hantekens wurde oanslutend noch wol op echtheid kontrolearre troch de lidsteaten fan de Europeeske Uny.


title: Tûzenen euro's ophelle by grutte ferkearskontrôle

maintext:
De plysje hat freedtejûn by in grutte ferkearskontrôle op de sneldiken yn Noard-Nederlân fjouwer automobilisten oanhâlden. Twa fan harren foar it yn besit hawwen fan ferdôvjende middels, ien foar it riden mei alkohol op, en ien foar it riden sûnder rydbewiis. Ek koe der yn totaal 6.700 euro oan ûnbetelle boetejild ophelle wurde. Ien bestjoerder moast noch 1200 euro oan boetejild betelje. Hy koe dit net fuortendaliks dwaan en moast dêrom syn auto ynleverje.
Belesting
Ek de belestingtsjinst hie in finansjeel goede jûn: sy koene by de kontrôle hast alvetûzen euro oan belestingskuld ophelje. Ek waarden twa auto's yn beslach naam. Sechstjin bestjoerders krigen in proses-ferbaal om't harren wein net in jildige APK hie, of net fersekere wie.
De kontrôles wiene op de A6 by De Lemmer, de A32 by It Hearrenfean, en de A7 by Boalsert.


title: Hearrenfean kin troch mei útwreiding Skoatterwâld

maintext:
De gemeente Hearrenfean kin fierder mei de útwreiding fan de nijbouwyk Skoatterwâld. Dat docht woansdei bliken út in útspraak fan de Ried fan Steat. In bewenner fan in appartemint oan de Wilgenpoel fersette him tsjin de bou fan 55 wenningen yn it gebiet Middenzone Oost, tsjin it parkgebiet oan. Syn berop tsjin it útwurkingsplan Skoatterwâld is ôfwiisd troch de heechste bestjoersrjochter.
Yn de plannen stiet dat de nije huzen op 30 meter ôfstân fan it appartemint fan de beswiermakker komme. Hy wie benaud foar ferlies oan útsjoch en privacy. Neffens de Ried fan Steat past de ôfstân lykwols yn in stedsomjouwing.


title: Wiebe en Syb nominearre foar Annie M. G. Schmidt-priis

maintext:
It nûmer 'Wat is er mis met luisteren' fan Wiebe Kaspers, Syb van der Ploeg en Gé Reinders is nominearre foar de Annie M.G. Schmidtprijs. Dat is de priis foar it bêste oarspronklike Nederlânsktalige 'kleinkunst'-liet fan it ôfrûne seizoen. Der binne noch fiif oare nominearren, wêrûnder it nûmer 'Geloven' fan Youp van 't Hek en Rens van der Zalm en 'Voor alles' fan Wende Snijders, mei Joost Zwagerman as tekstskriuwer.
Op snein 15 april wurdt de winner bekend makke yn Theater Bellevue yn Amsterdam. De Annie M.G. Schmidtpriis wurdt foar de 26ste kear útrikt. De winner krijt in brûnzen boarstbyld fan Annie M.G. Schmidt en 3500 euro. De sjuery bestiet dit jier ûnder oare út kabaretier Jacques Klöters, aktrise en sjongeres Doris Baaten en programmamakker Hijlco Span. De sjuery rikt de priis út oan sawol de tekstskriuwer as de komponist en útfierend artiest fan it winnende nûmer.


title: Better Harkemase Boys 'ferjit' te skoaren tsjin DVS'33

maintext:
Op it eigen Sportpark De Bosk hat Harkemase Boys sneontemiddei yn de tredde difyzje ferlern fan DVS'33. It waard 1-0 foar de gasten út Ermelo.
DVS'33 kaam yn de iepeningsfaze, nei de earste grutte kâns fan de thúsploech, op foarsprong troch in goal fan Gökhan Yasar. Nei de 1-0 foar DVS'33, ûntsnapten de Boys yn it earste kertier noch in pear kear oan in gruttere efterstân. Dêrnei kaam Harkemase Boys better yn de wedstriid en krige it in tal kânsen. Yn de twadde helte wie it ienrjochtingsferkear nei it doel fan DVS'33. Berwout Beimers, Robert Stelpstra, Johnny de Vries en ynfaller Ezra Schrijver koene de fertsjinne lykmakker net meitsje. Foar de Harkiten in soer en net fertsjinne ferlies.


title: Skoallen yn gemeente Waadhoeke bliuwe bestean

maintext:
Alle basisskoallen yn de gemeente Waadhoeke kinne sa't it no liket foarearst bestean bliuwe. Boargemaster en wethâlders hawwe de gemeentlike opheffingsnoarm fêststeld op 44 learlingen. Dy noarm betsjut dat der gjin ekstra skoallen ticht hoege.
De nije opheffingsnoarm moast fêststeld wurde fanwege de weryndieling. De eardere gemeenten hiene allegearre oare opheffingsnoarmen. Yn Littenseradiel lei dy op 28 learlingen, yn Menameradiel op 56. It Bilt en Frjentsjerteradiel hâlden in opheffingsnoarm oan fan 36 en 53 learlingen. De nije noarm is fêststeld nei goed oerlis mei alle skoalbestjoeren, sa meldt de gemeente Waadhoeke.


title: Ljouwerter ferbrânt matras yn tún, om't it 'net lekker lei'

maintext:
De plysje hat in bewenner fan de Willem Lodewijkstrjitte yn Ljouwert woansdeitemiddei op de bon slingere, om't hy yn syn tún syn matras ferbrânde. Dêr kaam in soad reek by frij. Neffens de Ljouwerter lei it matras net lekker.
Hy seach it yllegaal fjurkestoken boppedat as in goede oefening foar de brânwacht. De plysje seach it mear as in miljeu-oertrêding en makke proses-ferbaal op.


title: Akkrum springt yn gat en wol yntocht Sinteklaas organisearje

maintext:
Akkrum wol dit jier de lanlike yntocht fan Sinteklaas organisearje. Pleatslik Belang en ûndernimmers út it doarp fine dat de tradysje bestean bliuwe moat en wolle dêr graach oan meiwurkje, sa skriuwt foarsitter Hans Anker fan de stifting Akkrum/Nes Centraal oan omroporganisaasje NTR.
De NTR hat oan de belle lutsen by alle boargemasters yn Nederlân, omdat oant no ta noch net ien gemeente him melden hat om de lanlike yntocht te organisearjen. Nei alle gedachten skrikke gemeenten werom foar alle tastannen der omhinne, fanwege de swarte pitediskusje.
Akkrum wol dêr oer om de tafel mei de gemeente Hearrenfean. In doarp kin likegoed as in stêd soks organisearje, sizze se.


title: Plan foar elektryske auto's yn Ljouwert fan tafel

maintext:
Der ride dit jier gjin elektryske auto's troch Ljouwert foar it ferfier fan âlderen en minsken mei in beheining. De ChristenUnie fan Ljouwert lûkt it plan foar in auto dêr't minsken sa yn- en útstappe kinne yn. De partij fûn it goed passen by Ljouwert Kulturele Haadstêd.
Ien fan de tûkelteammen is no dat der gjin sjauffeurs beskikber binne. De ChristenUnie woe minsken mei in útkearing ynsette foar it ferfier mar dy binne net beskikber. Fraksjefoarsitter Frits Rijpma fan de ChristenUnie baalt as in stekker. "It plan stjert sa yn al syn moaiheid."


description: De Noard-Nederlânske marketingorganisaasjes wurkje dizze dagen gear op de grutste ynternasjonale reisbeurs fan de wrâld. De Internationale Tourismus Börse

title: Waadrinne en firtueel swimme mei seehûnen op beurs Berlyn


title: Brân yn kraan yn haven Harns

maintext:
In soad reek tiisdeitemiddei by in brân yn in kraan op it terrein fan Spaansen oan de Lange Lijnbaan yn Harns. De brân ûntstie troch noch ûnbekende oarsaak. Der is net ien ferwûne rekke. De brânwacht is mei meardere weinen útriden om it fjoer te bestriden.
Kraan in de brand bij firma Spaansen in Harlingen #nietbest pic.twitter.com/9JYOxI5FcY — Koen (@KoenLont) March 20, 2018


title: Sneonsteam VC Trynwâlden lilk nei kar foar sneinsfuotbal

maintext:
De earste seleksje fan de sneonsôfdieling fan VC Trynwâlden is lilk op it bestjoer fan de fuotbalklup. Sy binne it net iens mei it beslút dat ôfrûne woansdei op in spesjale gearkomste naam is. De feriening stie foar de kar in prestaasje-alvetal yn te setten op sneons óf sneins.
In advyskommisje hat him bûgd oer de problematyk en kaam ta de konklúzje dat de sneon de bêste dei is foar prestaasjefuotbal, mar ta ferbjustering fan in soad leden spruts it bestjoer op de gearkomste fan ôfrûne woansdei de foarkar út foar de snein.
In ferrassing, neffens de sneonsfuotballers, omdat it bestjoer oant dy tiid trochskimerje litten hat in foarkar foar de sneon te hawwen. In lytse mearderheid fan de oanwêzige leden wie foar sneinsfuotbal. Neffens de sneonsfuotballers hat dat te krijen mei de mobilisaasje fan in protte sneinsfuotballers op dy gearkomste.
Wat it meast stekt by de sneonsfuotballers, is it ûntbrekken fan in goeie motivaasje fan it bestjoer. "Het bestuur heeft geweigerd om de argumenten voor zijn keuze met de leden te delen", sa skriuwe de fuotballers yn in brief. It is op dit stuit noch net dúdlik wat foar ferfolch dizze kwestje krije sil en wat dat betsjut foar de klup en de fuotballers.
Foarsitter Theorine Scholten fan VC Trynwâlden wie freedtemiddei net beskikber foar kommentaar.


title: Sirenes dogge it wer; se binne op ôfstân goed set

maintext:
De sirenes dy't it oardel wike lyn by de moanlikse test net dienen, dogge it allegearre wer. Dat meldt de Feilichheidsregio. It loftalarm wie net ôfgien troch in probleem mei de stroom. Dat soarget derfoar dat de klokken net mear lyk rinne. Op ôfstân binne de klokken yn de sirenepeallen wer goed set. It achterlizzende probleem is noch net ferholpen.
Om foar te kommen dat de sirenes it aanst wer net dogge, sil de Feilichheidsregio it systeem ekstra teste. Twa kear yn de wike is der in stille test.


title: Doarpswinkel yn Aldegea opset troch frijwilligers

maintext:
Doarpsbelang en de rekreaasjestichting fan Aldegea yn de gemeente Súdwest-Fryslân iepenje takom woansdei offisjeel de eigen doarpswinkel. Koartlyn slute de lêste supermerk fan it doarp. Dat wie foar de doarpbewenners reden om mei-inoar dochs in winkel te iepenjen, mei beropskrêften en mei frijwilligers. Yn de doarpswinkel sille in soad lokale en farske produkten te keap wêze. Fierders kinne minsken ek kwaliteitswyn keapje yn de kelder ûnder de winkel.
Minsken út Aldegea en oare doarpen yn de buert kinne de boadskippen ek thús of op 'e camping delbringe litte. De rekreaasjestichting, dy't ek eigener is fan de haven en in swimplak, draacht it finansjeel risiko fan de doarpswinkel. "De foarsjenning fan in supermerk is net allinnich belangryk foar ús yn it doarp sels - en dan benammen de âlderein -, mar ek foar toeristen dy't mei de boat yn it doarp komme", fertelt Christien Lycklema à Nijeholt. De doarpswinkel is en wurdt gjin ûnderdiel fan in keten, mar besiket it gewoan ûnder de namme Doarpswinkel, mei in website fan deselde namme.


title: COA slút meardere azc's

maintext:
It Centraal Orgaan opvang Asielzoekers (COA) slút lanlik meardere azc's wêrûnder nei alle gedachten ek dy yn Balk. Tongersdei yn de neimiddei wurdt de offisjele meidieling hjiroer ferwachte. It personiel krijt it earst te hearren.
Der binne folle minder opfangplakken nedich omdat der harren minder minsken melde mei in asyloanfraach. Dat betsjut lanlik in ynkrimping fan 31.000 nei 27.000 opfangplakken. En dat hat ek gefolgen foar it personiel. It azc yn Balk is it lêste asylsikerssintrum dat der yn Fryslân by kaam is. Yn septimber 2016 binne de earste bewenners dêr oankaam.


title: Kollum: "Seks sit tusken de earen"

maintext:
"In skoft lyn krige ik de fraach om in lêzing te hâlden yn it ramt fan De nacht fan de Filosofy. Hartstikke ynteressant en krekt wat. Sa’n lêzing moat lykwols goed taret wurde, dat dêr is men even mei beset. Om’t ik op ’t heden krap yn ’e tiid sit, waard him dat dus net. In oare kear, miskien. Want dy Nacht fan de Filosofy is wol in hiel aardich inisjatyf. Tagelyk bin ik my derfan bewust dat it foar in protte minsken like nijsgjirrich is as it drinken fan wetter. Of as in ûnderbroek fan de Zeeman. Of as in livestream fan in gemeenteriedsfergadering oer de hichte fan in ferkearsdrompel. Dochs kin filosofearjen spannend en prikeljend wêze. In foarbyld dêrfan is de lêzing dy’t Erik van Beek hâlde sil yn de Oba. Dy giet nammentlik oer de kulturele ferriking fan Pornhub.
Foar dyjingen dy’t it net witte: Pornhub is de grutste pornosite fan it ynternet. Ha se my ferteld. Yn syn lêzing sil Van Beek it deroer ha hoe’t porno ús seksuele belibbing beynfloedet, ús hâlden en dragen en de relaasje ta ús eigen lichem. Yn in ynterview seit Van Beek, as it oer it sjen nei porno giet, dat wy as minsken hieltyd mear de klam op it ynderlik belibjen fan seks lizze as earder. Ut ûndersyk blykt bygelyks dat jongeren hieltyd letter mei seks begjinne, mar hieltyd earder mei it sjen nei porno. Sa wurdt seks yndividueler en mear ynderlik belibbe. Hy seit dat it in trend is dy’tst breder sjen kinst: yn de midsiuwen wie it normaal om in boek lûdop te lêzen. No lêst elkenien stil en belibbet de fantasij yntern. Neffens him is dat ferlykber.
It sil ek gean oer de gegevens dy’tst út syktermen helje kinst. Sa blike manlju it meast op ‘moms’ en ‘milfs’ te sykjen, en froulike besikers op ‘lesbians’. Krityk fan froulju op porno is dat it tefolle fokust op de frou. De man is yn porno net in protte yn byld om’t mannen dêr net opwûn fan reitsje. Tagelyk is lesbyske porno by froulju populêr. Wat seit dat?
Van Beek sil it ek ha oer pornoferslaving, in serieuze oandwaning mei in grutte impact. Dat minsken dy’t faak en lang porno sjogge net mear mei opwining dwaande bin, mar mei it sykjen nei ferdôving: dy brûke it om stress ûnder kontrôle te hâlden. Hy sil it ha oer dat minsken der in luie fantasij fan krije kin. Omdatst troch Pornohub net mear aktyf hoechst te fantasearjen en der dus ôfhinklik fan wurde kinst.
Hawar, dat is dus ek filosofy. Maatskiplik relevant en sels needsaaklik. Want it giet oer it no en de takomst. Tink oan de grutte flecht dy’t de ferkeap fan seksrobots nimt. Of oan Virtual Reality. Oan in fenomeen as Deepfake, wêrby’t gesichten fan bekende akteurs en aktrises op it lichem fan porno-akteurs plakt wurdt. Net fan echt te ûnderskieden. In technyk dy’t foar elkenien troch in app beskikber is, en dus ek brûkt wurde kin om in oar yn diskredyt te bringen. Tapassingen dêrfan kinne jim sels betinke. En sels tinke en neitinke is filosofy. Dêr kin men wat fan opstekke. Mear as allinne de middelste skonk."


title: Michel Vlap foar earste kear by seleksje Jong Oranje

maintext:
Michel Vlap fan SC Hearrenfean is troch Jong Oranje-bûnscoach Art Langeler oproppen foar de oefenwedstriid tsjin de leeftiidsgenoaten út België. It is de earste kear dat de 20-jierrige Snitser diel út makket fan de âldste nasjonale jeugdseleksje.
Teamgenoaten Denzel Dumfries en Pelle van Amersfoort sitte ek by de seleksje, dy't it op 22 maart yn Doetinchem opnimt tsjin de Rode Duivels.
Nei de wedstriid tsjin België slút Vlap oan by Oranje ûnder de 20. Mei dy ploech spilet Vlap op tiisdei 27 maart tsjin Tsjechië.


title: UPDATE: Earste ljipaaien fûn yn trije Fryske gemeenten

maintext:
Yn trije gemeenten binne tiisdei wer earste ljipaaien fûn. Yn de gemeente De Fryske Marren hat Klaas Jager it earste aai fûn yn Nijehaske. Rommert Dijkstra fûn it earste aai fan Weststellingwerf by Spangea. Enno van der Kooi út Twizelerheide fûn by Aldwâld it earste ljipaai fan de gemeente Kollumerlân.
Vanochtend wet het eerste kievitsei ei van de gemeente West-Stellingwerf gevonden door Rommert Dijkstra uit Langelille. Op een maisperceel van boer van Veen nabij Spanga vond Rommert het ei om 11.40 uur. Gefeliciteerd Rommert! Het vrije veld van deze gemeente is gesloten. pic.twitter.com/AGMIuLOBCh — BFVW (@BFVW) March 20, 2018
De aaien binne kontrolearre en de finers sille ynkoarten ûntfongen wurde troch de boargemasters fan de trije gemeenten, yn De Fryske Marren troch boargemaster Veenstra, yn Kollumerlân troch boargemaster Bilker en yn Weststellingwerf troch boargemaster Van de Nadort. Ferline jier wie boargemaster Van Klaveren fan Weststellingwerf de iennichste boargemaster, dy't der net oan meiwurkje woe.
Klaas Jager van vogelwacht #Oudehaske vond vanmiddag om 13.08 uur het eerste Ljipaai van de gemeente #De Fryske Marren. Een felicitatie voor deze rasaaisiker is op zijn plaats.Het frije fjild van deze gemeente is gesloten. — BFVW (@BFVW) March 20, 2018
Yn Fryslân is no yn trije gemeenten it earste aai fûn. Sawol it earste aai yn Fryslân as it earste aai yn de gemeente waarden fûn yn de gemeente Sudwest Fryslân, beide yn It Heidenskip.


title: Kramer fiifde op de 1500 meter, Pedersen pakt lieding

maintext:
Sverre Lunde Pedersen hat by it WK allround yn Amsterdam de lieding yn it algemien klassemint oernommen fan Patrick Roest. De Noarske reedrider skreau de 1500 meter yn de lêste rit op syn namme yn in tiid fan 1.48.33. Tsjinstanner Roest joech leafst 1.54 sekonden ta op Pedersen mei in tiid fan 1.49.87. Titelhâlder Sven Kramer ried de fiifde tiid mei 1.50.62.
Op de ôfslutende 10.000 meter ferdigenet Pedersen in foarsprong fan 7.78 sekonden op Roest, de nûmer twa yn it klassemint. Sven Kramer, de nûmer trije, moat leafst 16.14 sekonden goedmeitsje op de Noarske koprinner.


title: Brânwacht iepenet pop-up store yn Drachtster sintrum

maintext:
De brânwacht iepenet takom woansdei oan it Raadhuisplein yn Drachten in pop-up store. Brânwachtminsken jouwe yn dit tydlik ûnderkommen ynformaasje oer brânfeiligens en de meast foarkommende oarsaken fan brân. De pop-up store is yn de perioade fan 4 april oant en mei 20 april elke woansdei, tongersdei, freed en sneon iepen.
De store is ûnderdiel fan de feilichheidswiken yn Drachten. Der sil ek in brânwachtoefening plakfine en op ferskate lokaasjes wurde foarljochtingen jûn oer brânfeiligens.


title: Scan moat útwize oft Anna Maria van Schurman mummy is

maintext:
De fjouwer mummys dy't yn de Nicolaastsjerke fan Wiuwert lizze moatte troch in MRI-scan helle wurde. Dy oprop die Pieta van Beek sneon by har lêzing yn it Museum Martena yn Frjentsjer oan it bestjoer fan de Wiuwerter tsjerke. Van Beek is Anna Maria van Schurman-saakkundige en wol mei de scan oantoane of útslute dat Van Schurman ien fan de mummys is.
Van Schurman (1607-1678) wie de earste froulike studinte yn Europa. Se wie in grut taalfirtuoas en in foaroansteand figuer ûnder de labadisten, folgelingen fan Jean de Labadie. Sy hie kontakt mei grutheden út har tiid, lykas Jacob Cats en Constantijn Huygens.
Van Schurman stoar yn 'e âldens fan 71 jier yn Wiuwert, mar it is noch altyd ûndúdlik wêr't se begroeven is. In scan soe dêr útslútsel oer jaan kinne.


title: Jier selstraf foar gewelddiedige gizeling op camping

maintext:
In 38-jierrige Drachtster dy't in jier lyn belutsen wie by in gewelddiedige gizeling op camping Rêst mei Romte yn Boelensloane, hat in jier selstraf krigen. Hy spile in grutte rol by de gizeling en bedriging fan in man út Almelo dy't op de camping in sjalet hiere soe.
De eigeneres fan de fakânsjewenning fûn dat sy jild fan de Almeloër krije moast, alhoewol't er besletten hie it húske dochs mar net te hieren. De man waard gizele, bedrige en mishannele. De oare fertochten binne earder al feroardiele. De Drachtster dy't in jier sel krige, hie in tbs-ferline. De tbs wie begjin ferline jier beëinige. De rjochtbank lit ûndersykje oft de tbs no dochs wer yn gong set wurde moat.


title: Nije kultuerhistoaryske fytsrûtes yn Achtkarspelen

maintext:
De wethâlders Stellinga en Antuma fan Achtkarspelen hawwe woansdei alfêst de nije kultuerhistoaryske fytsrûtes ferkend, dy't yn april beskikber komme yn de gemeente. Bysûnder is dat by de fytsrûtes in app heart foar op de mobile telefoan. Mei help fan de app wurdt op in pear plakken op de rûtes ynformaasje jûn oer kultuer, histoarje en natuer. Fierder binne gedichten en folksferhalen te hearren.
De wethâlders diene de ferkenningstocht op nije hierfytsen, dy't tenei te krijen binne by botanyske tún De Krûdhof yn Bûtenpost. Mei-elkoar binne der trije nije rûtes, mei in lingte fan ûngefear 30 kilometer. De rûtes binne ûntwikkele mei help fan de Keunstkrite, de stifting Ald Achtkarspelen en de gemeente.


title: Fytspaad en heger wetter yn Droegehamstermieden

maintext:
Fan 't hjerst wurdt in begjin makke mei de ynrjochting fan de Droegehamstermieden. Dat natuergebiet leit foar in part op grûn fan Steatsboskbehear en ek op grûn dy't de provinsje kocht hat.
It is de bedoeling dat de natuer dêr syn gong gean kin, mar minsken moatte der ek rekreëarje kinne. Dat betsjut dat in dyk dy't der dwers trochhinne giet, foar in part ôfsletten wurdt. Der komt in fytspaad foar werom, dat foar in part by it Prinses Margrietkanaal lâns giet. It wetterpeil yn de Droegehamstermieden wurdt ferhege, sadat de blaugerslannen dy't dêr lizze har fierder útwreidzje kinne.
Begjin april is der in ynformaasjebyienkomst oer de plannen.


title: Skiermûntseach en It Amelân bliid mei komst wynmûnepark

maintext:
De gemeenten Skiermûntseach en It Amelân binne bliid mei it nije wynmûnepark, dat yn de Noardsee boppe Skiermûntseach komme moat. It Ryk hat it gebiet neist it besteande wynmûnepark Gemini oanwiisd as ien fan de trije gebieten yn de Noardsee dêr't yn 2023 nije parken stean moatte. De gemeenten binne bliid mei dizze kar fan it kabinet foar duorsume enerzjy.
Fanwege de ôfstân binne de wynmûnen net fan it eilân ôf te sjen. In wurdfierder fan de gemeente It Amelân seit wol, dat in wynmûnepark fersteurend wurkje kin foar de skipfeart en de fûgels, mar kinne de neidielen net op tsjin de foardielen fan skjinne enerzjy.
Boargemaster Ineke van Gent fan Skiermûntseach hopet dat mei de komst fan it wynmûnepark de mooglike gaswinning yn de Noardsee boppe Skiermûntseach fan de baan is. De gemeente is tsjin dy gaswinning. It bedriuw Hansa docht mominteel proefboarringen. De komst fan it boarplatfoarm soarge foar in soad protest op it eilân.


title: Wâldrock, noch ien kear...

maintext:
Op 5 maaie is Noardewyn wêr oanwêzich op it Befrijingsfestival, mar dit jier is wol in bysûnder jier. It programma pakt krekt wat oars út as de ôfrûne jierren. Dêrom prate wy efkes mei presintator Willem de Vries oer wat der op 'e planning stiet.
Willem, fertel, wat is der te sjen op dat poadium?
"Wy sille de hiele dei Wâldrock-acts programmearje. Dat binne bands dy't spesjaal hjirfoar wêr byinoar komme en ek bekende acts. It wurdt ien en al Wâldrock-reüny."
Mar wêrom no krekt Wâldrock? Dat is al jierren lyn ophâlden.
"No, it is al 30 jier lyn doe't wy úteinset binne mei dit festival, 1988. Mei twa maten fan my. En ik haw de eare hân om de namme te betinken. Wy binne sitten gong en woene eins wol in moai festival hawwe yn 'e Wâlden. Dat is poerbêst slagge. It wie in moaie earste edysje en dêrnei is it eins allinnich mar grutter wurden. Dêrom woene we eins 30 jier nei dato dat Wâldrock-gefoel mar wer ris ophelje."
Wâldrock-gefoel? Wat moat ik my der no by foarstelle?
"Benammen de unike sfear fan it festival, it wie letterlik tusken de kij. It wie krekt bûten it doarp Burgum. Dêrneist wie it festival hielendal basearre op freonskip. Sa binne wy ek úteinset. Wy binne mei in lyts komitee begûn. Wy fregen ús freonen om frijwilliger te wêzen en dy fregen harren freonen wer en sa waaide dat út oer hiel Nederlân. Letter kaam der noch in laach by, wêrby't frijwilligers fan sportklups ek mei holpen. De sfear en it idee dêrefter wiene echt unyk, noch hieltyd eins."
Wannear waard Wâldrock no eins in begryp?
"Nei de earste edysje wiene de resinsjes yn de kranten loovjend en de namme wie ek hiel pakkend. Dat soarge derfoar dat it al gau in begryp waard. Mar doe't Wâldrock oergong nei de metalprogrammearring waard it yn Hollân, mar ek ynternasjonaal echt in begryp. Doe kamen ek de grutte nammen lykas Sepultura, Iron Maiden en Slayer. It begryp Wâldrock wie der al nei ien jier, mar mei de metalprogrammearring waard it bekend yn 'e wrâld."
Wat wie foar dy eins it bêste jier?
"Foar my persoanlik wie dat wol it earste jier, 1988. Alles koe doe. Wy wiene fan alles fergetten en hiene in soad fouten makke yn 'e organisaasje. Mar elkenien stie der wol foar de folle 200 prosint foar de wille. Dat wie myn moaiste jier. Mar it hichtepunt wie it jier mei Iron Maiden: in gigantysk grutte show, grouwe trailers, hielendal útferkocht en alles kaam doe perfekt gear."
It Noardewyn live-poadium is te finen yn de Arendstún yn Ljouwert. Fan 13.00 oere ôf binne de optredens te folgjen by Omrop Fryslân op radio, telefyzje, Omropfryslan.nl en de Omrop-app. Om 18.00 oere wurdt de útstjoering op radio en telefyzje ôfsletten, mar giet it feest op it plein en de livestream gewoan troch.


title: Kollum: "Pispôt en privacy"

maintext:
"Sûnder mis ha jim it allegear op ’e tafel te lizzen. En dan ha ik it net oer de hierren fan de kat, de restjes fan de lym dy’t de bern brûkt ha of de stapel reklamefolders. Dêr’t ik op doel is de stimpas. De oprop foar it earste riejouwend referindum fan 2018. En it lêste, mar dat is in oare kollum wurdich.
De ôfrûne dagen krige ik gauris te hearren dat minsken net witte wêr’t se foar nei it stimlokaal moatte. Om dat ek foar mysels helder te krijen ha ik my dêr sa goed sa kwea yn ferdjippe. It referindum giet oer de Wet op de inlichtingen- en veiligheidsdiensten. Dy wet is al oannommen, dat dêr is gjin politike reet mear oan te dwaan. It folk kin op syn heechst in sinjaal ôfjaan. De Wiv, of de Sleepwet, jout geheime tsjinsten mear as earder de romte om mear gegevens fan mear minsken nei te gean. In absolute needsaak yn dizze tiden fan terrorisme. Hoewol’t de AIVD ek sûnder dy wet al ferskate terroristyske oanslaggen foarkommen hat. En se dêr foar ek al doelbewust op de kabel sykje koene, want dêr kinne Oleg en Boris fan it Russyske hackerskollektyf ‘Usmemhatinburd’ fan meiprate.
De Sleepwet giet dus oer massaal ôfharkjen fan kommunikaasje en ûnbehindere tagong ta de glêsfezelkabel, oant it hacken fan jins Smart tv ta. Sadwaande kin Rob Bertholee, de baas fan de AIVD, te witten komme datsto, ja do, nei Utopia sitst te sjen. Of nei Stelletje Pottenbakkers! De fraach is oft soks in probleem is. Salang’t der fatsoenlike minsken yn de regearing sitte dy’t op in fatsoenlike wize mei gegevens omgean sil it wol in slach tafalle. As der lykwols sokken as Xi Jinping, Kim Jong-un en Donald Trump binne, wêrby’t de lêste de minsken dy’t anty-Trump pagina’s op facebook hiene opspoare litten hat, wurdt it in oar ferhaal. No’t ik dat sa opskriuw, betink it my dat ik de ‘like’ dy’t ik de patriciapispôtpaaypagina op facebook jûn ha, fuorthelje moat…
Behalve de earder neamde saken giet de Sleepwet ek oer ynternasjonale gegevensútwikseling. Dat betsjut dat de AIVD net-kontrolearre kommunikaasje dy’t se ûnderskept ha, trochjaan kinne oan tsjinsten yn it bûtenlân. In foarbyld dêrfan dat ik lêsten hearde lis ik jim foar. De AIVD wol graach ynformaasje fan Turkije oer IS’ers ha dy’t fia dat lân dizze kant út komme wolle. Logysk. Like logysk is it dat Turkije dêr wat foar werom ha wol. Lykas net-kontrolearre gegevens fan ûnskuldige Turkse Nederlanners. Wolle wy soks oan Erdogan en co. trochspylje, mei alle gefolgen dy’t dat ha kin?
Neist de frijheid om jins miening te uterjen is privacy ien fan de meast wichtige wearden yn ús maatskippij. Wat dat oangiet is der in spanningsfjild tusken privacy en feilichheid. Beatrice de Graaf, heechlearaar en terrorisme-ekspert, seit dat mear data net automatysk mear feilichheid betsjut. Sa’n útspraak is reden genôch om de Sleepwet kritysk te besjen. Om de kontrôlemooglikheden dy’t dêryn sitte goed te hifkjen. En om te sjen wat better kin. Want dy wet is al in feit. Krekt as dat wy in grut part fan ús privacy al frijwillich opjûn ha. Is ‘ja’ stimme sa besjoen dan net de iennichste opsje?"


title: UPDATE: Drachtsterwei wer frijjûn nei ûngelok

maintext:
De Drachtsterwei rjochting Ljouwert is wer frijjûn foar ferkear. Ien rydstrook wie dêr tongersdeitemoarn ôfsletten fanwegen in ûngelok mei trije auto's. Troch it ûngelok en de ôfsluting, stie der in lange file rjochting Ljouwert.
Der rekke net ien ferwûne, wol binne de auto's skansearre rekke.


title: "Meitsje steandemêstroute foar de Oflslútdyk"

maintext:
"Meitsje gewoan in grutte hege brêge yn de Ofslútdyk oer de slûs hinne, dan hoecht dat ding nea wer iepen en kin der ek net heakjen bliuwe." Dit simpele, mar effektive advys kaam spontaan fan de Ljouwerter freedsmerk.
"As se dat hjir foar de steandemêstroute foarinoar krije, moat soks yn de Ofslútdyk dochs ek kinne?" No giet it noch geregeld mis. Ek fan 'e wike wie der foar de safolste kear in steuring, mei grutte fertragings foar it ferkear as gefolch. Neffens planning wurde de brêgen pas yn 2050 folslein fernijd.
Om't oar wurk oan de dyk goedkeaper útpakt, lobbyt it CDA der no foar om de brêgen earder te ferfangen. "As ik nei Schiphol moat, nim ik it risiko net. Dan gean ik troch de polder", wie in faak hearde opmerking. "Skandalich dat der pas oer 32 jier in definitive oplossing komt!", rôp immen. In oar stelde skerp: "Tsja, dan docht my de holle net mear sear."


title: Goedfreed: Drachten rint krúswei en The Passion yn Ljouwert

maintext:
Ut ûndersyk docht bliken dat sa'n 70 persint fan de minsken wit dat op Goedfreed de krúsdea fan Kristus betocht wurdt. Mooglik dat soks net allinnich troch it bibelferhaal sels komt, mar ek troch moderne fariaasjes dêrop, lykas The Passion. Wy seagen yn Drachten en Ljouwert hoe't dêr Goedfreed belibbe waard.
Krúswei
Yn Drachten fierde de pleatslike roomsk-katolike parochy, mei pastor Neeltsje Bouma, foar it earst Goedfreed mei it rinnen fan in krúswei. Drachten hat in moderne tsjerke en, yn tsjinstelling ta in soad roomske tsjerken, gjin fêste staasjes.
Staasjes foarmje in soarte fan stripferhaal wêryn't it lijen fan Kristus ferbylde wurdt. Freed waarden fjirtjin keunstwurken pleatst yn de tsjerke. Dy wurken binne makke troch keunstners, bern en jongeren en fertelle it ferhaal fan Goedfreed.
The Passion
Ferline jier waard The Passion noch yn Ljouwert holden, mei sjonger Dwight Dissels as Kristus. Dit jier op Goedfreed wie Dissels wer yn de haadstêd en song er opnij nûmers fan doe.
Dat barde yn tsjinsten mei in soad muzyk en teäter yn De Salvator, in evangelysk protestantske gemeente yn Ljouwert. Der wiene trije tsjinsten dêr't mei-inoar mear as 1.200 minsken op ôfkamen.


title: Holstmeer makket yndruk: 'Teater kin finzenen helpe'

maintext:
ChristenUnie keamerlid Stieneke van der Graaf sjocht in wichtige rol foar teäter by yn it begelieden fan finzenen nei in bestean bûten de finzenis. Sy freget dêr dit jier omtinken foar by minister Sander Dekker fan Rechtsbescherming. Ynspiraasje dêrfoar is it teäterstik Holstmeer dat op trije lokaasjes yn Ljouwert spile wurdt wêr ûnder ek finzenis de Marwei. Finzenen spylje der ek yn mei.
Stieneke van der Graaf hat it stik sjoend en wie ûnder de yndruk. By it meitsjen fan teäter moatte je je bleat jaan en iepen stelle, sa seach sy. Dat is suver it tsjinoerstelde fan wat der yn de finzenis gebeurd, mar wol nedich om wer yn de mienskip mei dwaan te kinnen sûnder dat sy de ferkearde dingen dogge.


title: Politike ierdferskowing op It Amelân

maintext:
Op It Amelân hat woansdei in politike ierdferskowing plakfûn. De nije politike formaasje AmelandEén is dé grutte winner by de riedsferkiezingen. Se krije yn de nije ried fiif fan de alve sitten. De oare sitten gean nei Algemeen Belang Ameland (2) en fjouwer partijen krije ien sit: VVD, CDA, PvdA, Ameland '82. It CDA ferliest twa sitten en Ameland '82 ferliest ien sit.
Witte hoe't Fryslân en dyn gemeente stimd hat? Folgje de útslaggejûn op de radio, op telefyzje of yn de stream yn ús live-artikel. Utslaggen, ferslachjouwers op lokaasje, analyzes en de earste reaksjes komme yn it ferkiezingsprogramma 'Fryslân Kiest' foarby.


title: Brânwacht oer Sint-Jabik: "Better út foarsoarch klearstean"

maintext:
Yn Sint-Jabik wie freed melding fan in grutte brân by metaalbewurkingsbedriuw Meijer Metal. Ek plysje en ambulânses wienen oproppen, mar úteinlik die bliken dat der net folle te rêden wie.
Oer de melding ûntstie betizing om't in mêst yn it C-2000 systeem in steuring hie, dat is it kommunikaasjesysteem fan en foar helpferlieners. "Sa'n steuring hie de meldkeamer noch net earder hân, doe is in omlieding makke nei de meldkeamer yn Driebergen," leit Jan Willem Zwart fan de brânwacht út. "It is in bysûnder bedriuw dêr't ek soerstofflessen binne, dus kinst better út foarsoarch klearstean as te let wêze." It wie net dúdlik oft der noch minsken binnen wienen, de hal stie fol reek. "Sa'n steuring is lestich foar te kommen. It is technyk en der kin wat misgean. We sille dit wol evaluearje."


title: Frou ferwûne by botsing Noardwâlde

maintext: Yn Noardwâlde is sneintemiddei in frou ferwûne rekke by in botsing tusken twa auto's. Dat barde op de Jokweg. In âldere frou woe ôfslaan, mar har achterlizzer seach dat net en botste achterop de auto fan de frou. Dy is mei ûnbekende ferwûnings nei it sikehûs ta brocht.


title: Ljouwerter slacht twa jongeren bewusteleas

maintext:
In 56-jierrige Ljouwerter is sneintenacht oanhâlden nei't hy twa leden fan in groep jongerein út de tiid slein hie. De groep makke yn de Van Ostadestrjitte in soad lûd. De lettere fertochte spruts de groep dêr op oan, mar dy gie troch mei lûd meitsjen. Doe't de man foar de twadde kear nei de groep stapte, dielde hy klappen út.
In 20-jierrige frou út Ljouwert rekke út de tiid en moast nei it sikehûs. Ek in 21-jierrige man út It Hearrenfean waard bewusteleas slein en rekke in pear tosken kwyt. De fertochte sit fêst foar fierder ûndersyk.


title: Mûne Windlust yn Boerum is wer yn bedriuw

maintext:
De mûne fan Boerum, 'Windlust', is foar de twadde kear yn in fiif jier tiid iepene. Yn 2014 waard Windlust ek al iepene, neidat de mûne yn 2012 kompleet ôfbaarnd wie. In jier ferlyn waard de mûne út foarsoarch wer stilset. Dit kaam omdat Windlust, lykas 46 oare mûnen yn it lân, wjukken hie dy út twa stikken bestiene. Neffens de Rykstsjinst foar it kultureel erfguod wie dat net feilich. Mûnemakkers út Tsjummearum ha foar de nije wjukken soarge.
Boargemaster Bearn Bilker fan gemeente Kollumerlân die de iepeningshanneling troch de mûne wer draaie te litten. Sûnt de brân fan 2012 is der ûngefear ien miljoen euro oan de mûne fan Boerum bestege.


title: Antoinette de Jong: ''Myn lichem liet my yn 'e steek''

maintext:
''It lei hjoed net oan it iis, mar it leit foaral oan mysels.'' Dat sei reedrydster Antoinette de Jong fan Rottum sneontejûn yn Amsterdam. Sy einige úteinlik as fjirde op it WK allround, dat dêr yn it Olympysk Stadion ferriden waard. ''Fjouwer races haw ik riden, en ik haw gjin inkelde slach rekke'', fertelde De Jong. ''Ik tocht dat ik fit wie, mar dat bin ik eins hielendal net. Elke wichtige wedstriid stie ik der dit seizoen, mar hjoed net. Dat is no flink balen.''
''Koe net herstelle''
De Jong hie yn it foar hope op in poadiumplak op it WK allround. Dat se no as fjirde einiget, is soer. ''Ik siet der tichteby, mar myn lichem liet my yn 'e steek. Ik koe gewoan net herstelle en ha hieltyd pineholle. Ik woe hjir graach goed prestearje, mar it wurke dit wykein gewoan net mei.''


title: Taletún en Talepaviljoen iepene yn Ljouwert

maintext:
Yn Ljouwert binne freedtemiddei de Taletún en it Talepaviljoen iepene. Beide binne ûnderdiel fan ien fan de meast promininte projekten fan Ljouwert-Fryslân Kulturele Haadstêd: Lân fan Taal. Lân fan Taal fiert de taal. De Taletún is in audio-avontoer yn de Prinsetún. Yn it Talepaviljoen MeM kinne je kofje drinke en wurdt der in berop dien op de sintugen om oan in drankje te kommen. Beide binne bedoeld om minsken te ferrassen mei taal yn alderhanne ferskiningsfoarmen.
De Omrop by Lân fan Taal
Omrop Fryslân is dit jier mei meardere projekten oanwêzich yn de Taletún fan Lân fan Taal. Yn Paviljoen Liwadders fan it HCL binne de Omrop-filmkes mei Friezen om utens te sjen en DNA-filmkes mei bern út it skoaltelefyzjeprogramma Tsjek. Paviljoen MeM fan de Afûk is alle sneonen de lokaasje foar de live-útstjoering fan it programma Op & Ut. En op 15 sneonen is de Omrop ek oanwêzich yn de Taletún mei de SkoalScrabbleBattle fan Tsjek.


title: Jouster krijt lintsje foar ynset as frijwillige brânwacht

maintext: Luitzen Dijkstra fan De Jouwer is sneontejûn keninklik ûnderskieden. De 60-jierrige Dijkstra waard beneamd ta lid yn de Oarder fan Oranje-Nassau, om't er him mear as 27 jier ynset hat as frijwillige brânwacht yn de gemeente De Fryske Marren. Hy krige it lintsje opspjelde by syn offisjele ôfskied troch boargemaster Fred Veenstra.


description: Boargemaster Oosterman fan de gemeente Eaststellingwerf hat freedtejûn in keninklike ûnderskieding útrikt oan de 58-jierrige Alex Prins út Easterwâlde. Pri

title: Keninklike ûnderskieding foar brânwachtman Prins


title: Plysje siket tsjûgen eksploazje Droegeham

maintext:
De plysje makket him soargen oer it swiere eksplosyf, dat brûkt is by de grutte knal lâns it Heechhout by Droegeham. Troch de knal ûntstie in grut gat yn de grûn en binne stikken ierde wol 25 meter fuortslingere.
Earder waard sein dat fiif jonges harren melden hiene, mar dat is neffens de plysje in misferstân. De plysje siket tsjûgen, want se wolle graach witte wat der brûkt is by de eksploazje.


title: Wüst wint 3 km en klimt nei twadde plak yn klassemint

maintext:
Ireen Wüst hat freedtejûn goede saken dien yn it klassemint by it WK allround yn Amsterdam. Se wûn de 3 kilometer mei oermacht yn in tiid fan 4.15.80 en stiet nei de earste dei op it twadde plak yn it klassemint. Antoinette de Jong ried in mindere 3 kilometer en waard 5e yn in tiid fan 4.23.04. Se stiet nei twa ôfstannen noch wol tredde yn it klassemint.
Miho Takagi giet nei de earste dei oan de lieding. Nei de winst op de 500 meter, einige se op de 3 kilometer as twadde yn in tiid fan 4.19.78.
Wüst hat yn it klassemint in efterstân fan 3.42 sekonden op de 1500 meter fan sneon. De Jong har efterstân is 6.02 sekonden.


description: De froulju fan Sportklup Hearrenfean hawwe har sneontejûn pleatst foar de kwartfinales fan de KNVB Beker. De Feanster froulju wûnen yn eigen hûs mei 2-0 fa

title: Froulju SC Hearrenfean nei kwartfinale beker


title: Spitse yn seleksje WK-kwalifikaasje tsjin Noard-Ierlân

maintext:
Fuotbalster Sherida Spitse fan Snits is opnommen yn it Nederlânske frouljusfuotbalteam foar de WK-kwalifikaasjeduels tsjin Noard-Ierlân en Ierlân. Ald-Hearrenfeanspylster en topskoarder Vivianne Miedema komt nei in blessuere werom by Oranje. Nije wike freed komme de froulju yn Eindhoven út tsjin Noard-Ierlân. Fjouwer dagen letter spylje se yn Dublin út tsjin Ierlân.
Foar it Nederlânske frouljusalvetal ûnder de 19 jier is Fenna Kalma fan Haskerhoarne selektearre foar it EK-kwalifikaasjetoernoai yn Hongarije. Oranje komt op 4, 7 en 10 april yn aksje tsjin respektyflik Slovenië, Sweden en Hongarije.


title: De simmertiid giet wer yn

maintext:
De simmertiid giet yn de nacht fan sneon op snein wer yn. Dit betsjut dat de klok om 02.00 oere in oere foarút set wurdt. Dêrtroch is it jûns langer ljocht.
De simmertiid wie de ôfrûne tiid ûnderwerp fan diskusje. Der waard yn it Europeesk Parlemint sels oer stimd. De útkomst wie dat de simmertiid foarearst bestean bliuwt, mar dat der ûndersyk komt nei de foar- en neidielen.
Yn oktober giet de klok wer in oere efterút, de wintertiid.


title: Pizzakoerier oerfallen yn Ljouwert

maintext:
De plysje yn Ljouwert is op syk tsjûgen fan in strjitrôf yn de Schapestraat. Op sneontejûn om njoggen oere hinne waard dêr in pizzakoerier oerfallen. De dieder is nei de rôf útnaaid. De pizzakoerier hat de dieder noch efterfolge, mar ferlear him by de Schoppenhofstraat út it each. Hy hat oanjefte dien by de plysje.
De fertochte is tusken de tweintich en tritich jier âld, 1.75-1.80 meter lang, hat in Surinaamsk/Antilliaansk uterlik, swart opskeard hier en hie in swarte learen jas en in spikerbroek oan. De plysje freget tsjûgen kontakt op te nimmen as sy mear witte oer de oerfal.


title: Druk om heech skoaladvys falt yn Ljouwert ta

maintext:
It falt yn Ljouwert en omkriten ta mei de druk op leararen yn it basisûnderwiis om learlingen in sa heech mooglik skoaladvys te jaan. Lanlik hat trijekwart fan de leararen te krijen mei dy hege druk. En soms sels mei yntimidaasje en bedrigingen fan âlden, dy't it net iens binne mei it skoaladvys fan de dosint. Op skoallen yn Ljouwert en omkriten fernimme juffen en masters dit net sa bot, seit Albert Helder fan Proloog, de koepelorganisaasje fan it iepenbier basisûnderwiis fan Ljouwert. Kristlike skoallen yn Ljouwert en omkriten befêstigje dit byld.
Helder: "De druk op dosinten werken ik wol, mar dit liedt net ta yntimidaasje en bedrigingen. It skoaladvys komt by ús nea út de loft fallen. Dit hat te krijen mei in dúdlike kommunikaasje tusken de skoalle en de âlden, dy't al begjint fan groep 6 ôf. De ferwachtingen fan de âlden binne dêrtroch better ôfstimd."


title: Ljouwerter skeint hoarekaferbod en bedriget plysjes

maintext:
In 28-jierrige Ljouwerter is sneontenacht oanhâlden yn in kafee yn de Alde Doelestege yn syn wenplak. De plysje krige in melding dat de man stellen hawwe soe fan in oarenien yn it kafee. Bliken die dat hy hielendal net yn it kafee komme mocht. Hy hie in hoarekaferbod dat noch twa jier duorret. De Ljouwerter wie by syn oanhalding sa poer dat er de plysjes mei de dea bedrige. Dêr is oanjefte fan dien. De fertochte is achter slot en grendel set op it plysjeburo.
Fierders wie it in rêstige nacht yn Ljouwert, sa meldt de plysje.


title: Michel Vlap langer by seleksje Jong Oranje

maintext:
Jong Oranje-bûnscoach Art Langeler hâldt Michel Vlap fan Snits in pear dagen langer by de seleksje. De spiler fan sc Hearrenfean sit sadwaande ek by de ploech wannear't se de EK-kwalifikaasjewedstriid tsjin Andorra spile.
Vlap debutearre tongersdei by Jong Oranje yn de oefenwedstriid tsjin Jong België (1-4). Dêrnei soe er oanslute by de seleksje fan Oranje ûnder de 20, mar de bûnscoach hat him dus graach wat langer by Jong Oranje. PEC Zwolle-spiler Philippe Sandler hie him nammentlik ôfmeld.
De útwedstriid tsjin Jong Andorra is takom tiisdei.


title: Festival CityRock giet dit jier net troch

maintext:
Ferline jier slute de bekende hardrockband Europe de fjirde edysje fan CityRock noch ôf, dit jier giet it rockfestival yn Ljouwert net troch. Ek de edysje yn Eindhoven, ferline jier foar it earst, giet net troch. As reden fan it útfallen fan de festivals neamt de organisaasje dat der gjin passend oanbod oan geskikte en betelbere bands is. Foar dit jier soe Madness komme, mar dy koe allinnich op in oare datum en de organisaasje krige dat net op tiid rûn mei de gemeente.
Yn it ferline kamen grutte nammen as Within Temptation, Uriah Heep, De Staat en Queensrÿche nei it sintrum fan Ljouwert. De organisaasje hat al wol oanjûn dat se yn 2019 wer in CityRock hâlde wol.


title: Provinsje wol tekoart Blokhúspoarte net oansuverje

maintext:
De provinsje Fryslân wol gjin ekstra jild jaan om it tekoart fan de ferbouwing fan de Blokhúspoarte oan te foljen. Deputearre Sander de Rouwe seit dat de taseine 7,8 miljoen euro it maksimale bedrach is.
De Blokhúspoarte is yn de ôfrûne twa jier yngripend ferboud. Dat soe foar in bedrach fan goed 20 miljoen euro, mar de kosten binne mear as 4 miljoen heger útfallen en it wurk is noch net klear. No is it de grutte fraach wêr't dat jild weikomme moat, want salang't it der net is, leit it wurk fan oannimmer Dijkstra-Draisma oan de âlde finzenis stil. Eigener Boei fan de Blokhúspoarte wol hawwe dat de provinsje jild tasein hat, mar neffens deputearre De Rouwe is dat net sa.
De gemeenteried fan Ljouwert praat woansdeitejûn oer it jildtekoart. Wethâlder Deinum soe earder praat hawwe oer in ekstra bedrach fan 1,2 miljoen fan de provinsje, sadat it bedrach op 9 miljoen komme soe. Mar neffens deputearre Sander de Rouwe stiet it bedrach fan 7,8 miljoen euro swart op wyt, en komt dêr gjin sint mear by.
De VVD yn Provinsjale Steaten hat fragen steld oer de kwestje. De partij wol graach opheldering oer wat der no echt ôfpraat is oer de Blokhúspoarte, 'it fisitekaartsje fan LF2018'.


title: Paviljoen Vijversburg nominearre foar arsjitektuerpriis

maintext:
It paviljoen fan natuer- en kultuerpark Vijversburg by Tytsjerk is nominearre foar in belangrike arsjitektuerpriis. It glêzen bouwurk is troch de Branchevereniging Nederlandse Architectenbureaus nominearre foar it Bêste Gebou fan it jier 2018. It komt út yn de kategory 'Identiteit en Icoonwaarde'.
Oare nominearen binne it stedsargyf yn Delft en de konsertseal yn Arnhem. It paviljoen yn Tytsjerk kin dêrneist ek de publykspriis winne. Minsken kinne oant 1 maaie stimme. Mei de ferkiezing komt it paviljoen opnij tsjinoer de konsertseal te stean: earder wûn it paviljoen de Art Detail Award te'n koste fan de Arnhemmers.
Stimme kin hjir.


title: Plysjeman ferwûne by oanhâlding drankrider

maintext:
In 39-jierrige drankrider út Ljouwert hat woansdei by syn oanhâlding in plysjeman ferwûne. De man fersette him bot tsjin syn oanhâlding. Plysjes hiene de man op de Tjerk Hiddesstrjitte oan de kant set. Al gau wie dúdlik dat de bestjoerder tefolle drank op hie en dat hy net meiwurkje woe.
By de wrakseling om de man út syn auto te krijen rekke in plysje ferwûne oan syn tomme. Hy moast foar behanneling nei it sikehûs. Tsjin de Ljouwerter is proses-ferbaal opmakke foar it riden ûnder ynfloed en ferset by syn oanhâlding.


title: Deade frou oantroffen yn wetter Hartwerter Feart Boalsert

maintext:
Helptsjinsten hawwe sneontejûn it lichem fan in frou fûn yn it wetter fan de Hartwerter Feart yn Boalsert. Krekt nei tsien oere jûns krige de brânwacht in melding dat der in persoan yn it wetter bedarre wêze soe. Doe't de helptsjinsten op it plak oankamen, die bliken dat de frou al ferstoarn wie.
De omjouwing is ôfset en de plysje docht ûndersyk nei de identiteit en de tadracht fan it ferstjerren fan it slachtoffer. In misdriuw wurdt útsluten.


description: Hurdfytser Tristan Bangma fan Donkerbroek hat sneon in brûnzen medalje pakt op de kilometer by de wrâldkampioenskippen baanhurdfytsen yn Rio de Janeiro yn

title: Tristan Bangma wint opnij brûns op WK


title: Opnij goud op it WK yn Rio foar Alyda Norbruis

maintext:
Para-hurdfytster Alyda Norbruis fan Oerterp hat trije medaljes yn 'e wacht sleept by de wrâldkampioenskippen baanhurdfytsen yn Rio de Janeiro yn Brazilië. Se wûn freed har twadde goud op de 500 meter tiidrit en har tredde goud op de scratch. Tongersdeitejûn wûn se ek al goud op de trije kilometer achterfolging.
Utsûnderlike prestaasje
It is foar de twadde kear dat se op in WK trije goudene medaljes binnenhellet. Sels hat se nei lang neitinken der wol in ferklearring foar dat se dizze útsûnderlike prestaasje delsette koe: "do komst as sporter úteinlik wol yn in flow. Ast in toernoai minder begjinst dan moast mei dyn kop goed sterk wêze om dêr dysels wer út te lûken. Ik hie it gelok dat ik der no fuort goed yn siet, en dan besikest dy flow sa goed mooglik fêst te hâlden en troch te setten fansels." En dat is mei trije goudene medaljes goed slagge. Norbruis bliuwt noch eefkes yn Rio om ek de oare sporters, lykas Tristan Bangma, noch oan te moedigen.


title: Ferbining fan Holwert nei It Amelân moat rap better

maintext: Der moat op koarte termyn in strukturele oplossing komme foar it soal (fargeul) tusken It Amelân en Holwert. It ministearje fan Infrastructuur en Waterstaat krijt ynkoarten in brief mei dy strekking fan de gemeente It Amelân. De gemeenteried naam moandeitejûn unanym in moasje oan dat de fargeul 'langdurig en adequaat' op djipte en breedte hâlden wurde moat. De fearferbining stiet al jierrenlang negatyf yn it nijs fanwege fertragingen troch de minne steat fan it farwetter.


title: Twa jier sel easke foar gizeling

maintext:
Tsjin in 37-jierrige Ljouwerter is tiisdei twa jier finzenisstraf easke foar it gizeljen fan syn freondinne en it stellen fan in auto. De fertochte siet foarich jier yn in tsjûgebeskermingsprogramma om't er bedrige waard troch leden fan motorklup No Surrender. Om't er it te gefaarlik fûn foar syn freondinne yn Ljouwert, pikte er mei geweld in auto, ried nei syn freondinne en twong har hurdhannich yn te stappen om har mei te nimmen.
It Iepenbier Ministearje sjocht dit as frijheidsberôving. De man waard net lang dêrnei oppakt nei't tsjûgen de gizeling seagen. De rjochtbank docht oer twa wiken útspraak.


title: Protest by de Raad van State oer grûnwetterstân

maintext:
Bewenners fan de Oude Willemsweg en in blombolleteler yn Alde Willem by Appelskea hawwe tongersdei by de Raad van State protestearre tsjin de ferheging fan de grûnwetterstân, dy't fan Alde Willem in natuergebiet meitsje moat. De beswiermakkers fine dat de effekten fan it ferheegjen fan de grûnwetterstân net foldwaande ûndersocht binne.
Wetterskip Fryslân en de Drents Overijsselse Delta wolle de grûnwetterstân mei fiif oant tsien sintimeter ferheegje. De blombolleteler tinkt dat de grûnwetterstân yn de praktyk wol folle heger útfalle kin. Hy seit dat eltse sintimeter heger wetter, skea oan de blombollen feroarsaakje kin. De beide wetterskippen tinke dat soks tafalt, omdat der in kade lein wurdt om de plakken hinne dêr't it wetter net heger stean mei.
Alde Willem is 450 bunder grut. Dêrfan leit sawat de helte yn Fryslan en de helte yn Drinte.


title: Pankoeken: in goed resept foar kontakt tusken jong en âld

maintext:
It bakken, servearjen en iten fan pankoeken is in prima resept foar kontakt tusken âld en jong. Dat die freed bliken yn MFC De Kompenije yn Jobbegea. Skoalbern fan OBS De Feart soargen mei selsbakte pankoeken foar in lekker en gesellich feestje. Wylst by de skoalbern en kliïnten fan thússoarch De Friese Wouden de pankoeken op tafel kamen, koe der net allinnich lekker iten wurde, mar ek gesellich bypraat.
It giet om in inisjatyf fan De Friese Wouden dat mei dizze aktiviteit de Wike fan de Soarch en Nasjonale Pankoekdei kombinearre. Laura Schuurmans is wykferpleechkundige by De Friese Wouden en fynt it prachtich, om op dizze wize ek guon fan har kliïnten ris bûten harren eigen hûs te treffen. Neffens Schuurmans is it wurk yn de soarch moai en tankber om te dwaan en se ropt jongeren dan ek op, om te kiezen foar in karriêre yn dizze rjochting.
Sjoch foar mear reportaazjes, artikels en ynformaasje op Omropfryslan.nl/soarch. Mear witte oer de nasjonale Wike fan soarch en wolwêzen of oer it wurkjen yn de soarch? Sjoch dan op de webside fan Zorgplein Noord: Wzwnoord.nl.


title: Oardel miljoen euro nei Seelân, dat yn swier waar sit

maintext:
Fryslân betellet de kommende trije jier oardel miljoen euro oan de provinsje Seelân, dy't finansjeel yn swier waar sit. De alve oare provinsjes stekke 6,7 miljoen yn it jier yn it oplossen fan de problemen yn de provinsje. In fosforfabryk dy't opromme wurde moat en ek de ûntmanteling fan de kearnsintrale fan Borsele soargje derfoar dat Seelân finansjeel ûnder wetter driget te reitsjen.
Net earder bard
It ryk betellet ek mei, mar net genôch om de problemen op te lossen. It is noch net earder op dizze wize bard dat provinsje inoar mei jild út de brân helpe en neffens deputearre Kielstra sil it ek net gau wer barre. Dizze situaasje is neffens him unyk, omdat Seelân mei 350.000 ynwenners net folle te besteegjen hat en it probleem mei de fabriken bûtengewoan is.
Betingsten
Der wurde wol betingsten steld. Sa fine de oare provinsjes dat Seelân de opsintenferheging folslein besteegje moat oan de opromming fan it fosforfabryk.


title: Fideoskiedsrjochter docht takom seizoen syn yntrede

maintext:
Skiedsrjochters yn de earedifyzje krije fan takom seizoen ôf help fan in fideoskiedsrjochter. Dat is besletten op in de bûtengewoane algemiene gearkomste betelle fuotbal yn Zeist. De fideoskiedsrjochters sille de bylden besjen yn in spesjaal fideosintrum yn Zeist. It giet mei-inoar om 324 wedstriden.
De kosten fan de fideoskiedsrjochter komme op sawat 1,7 miljoen euro yn it jier. De earste twa seizoenen betellet de KNVB dat alhiel. Dêrnei moatte de klups ek in bydrage leverje.
It ôfrûne seizoen waard al eksperimintearre mei fideoskiedsrjochters. Sy nimme besluten oer doelpunten, reade kaarten en strafskoppen. De fideoskiedsrjochter mei ek sizze oft de goede spiler in kaart krigen hat.
Yn Dútslân en Portugal wurkje se al langere tiid mei in fideoskiedsrjochter. Yn Spanje, Frankryk en België giet de fideoskiedsrjochter takom jier ek fan start. Hy of sy is ek fan de partij op it WK yn Ruslân.